EURÓPSKA KOMISIA V Bruseli12. 9. 2018 COM(2018) 646 final 2017/0230(COD) Zmenený návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo); nariadenie (EÚ) č. 1094/2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov); nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy); nariadenie (EÚ) č. 345/2013 o európskych fondoch rizikového kapitálu; nariadenie (EÚ) č. 346/2013 o európskych fondoch sociálneho podnikania; nariadenie (EÚ) č. 600/2014 o trhoch s finančnými nástrojmi; nariadenie (EÚ) 2015/760 o európskych dlhodobých investičných fondoch; nariadenie (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov; nariadenie (EÚ) 2017/1129 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu; a smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu (Text s významom pre EHP)



DÔVODOVÁ SPRÁVA 1.KONTEXT NÁVRHU •Dôvody a ciele návrhu Cieľom návrhu Komisie zo septembra 2017 na preskúmanie nariadení o európskych orgánoch dohľadu (ďalej len „návrh na preskúmanie“) je posilniť ich schopnosť zabezpečovať konvergentný a účinný finančný dohľad, no nesleduje sa ním osobitný cieľ posilniť mandát týchto orgánov dohľadu v záležitostiach týkajúcich sa predchádzania praniu špinavých peňazí a financovaniu terorizmu a boja proti nim. Napriek posilnenému legislatívnemu rámcu v tejto oblasti niekoľko nedávnych prípadov prania špinavých peňazí v európskych bankách ukázalo, že by bolo treba zaviesť ďalšie zlepšenia v rámci dohľadu Únie, aby sa posilnila dôvera v bankovú úniu a úniu kapitálových trhov. Tieto zlepšenia treba implementovať rýchlo a rozhodne. Najefektívnejším spôsobom riešenia tejto záležitosti je zmeniť návrh na preskúmanie a najmä rozhodným spôsobom posilniť úlohu Európskeho orgánu pre bankovníctvo. Komisia vyzýva zákonodarcov, aby tieto nové zmeny spoločne s návrhom na preskúmanie čo najrýchlejšie prijali. Cieľom tohto pozmeňujúceho návrhu je: 1) optimalizovať spôsob, akým Európsky orgán pre bankovníctvo využíva expertízu a vyhradené zdroje s cieľom centralizovať úlohy súvisiace s predchádzaním praniu špinavých peňazí a financovaniu terorizmu a bojom proti nim; 2) objasniť rozsah a obsah úloh súvisiacich s bojom proti praniu špinavých peňazí, ktoré boli zverené Európskemu orgánu pre bankovníctvo; 3) posilniť nástroje na uskutočňovanie úloh súvisiacich s bojom proti praniu špinavých peňazí; 4) posilniť koordinačnú úlohu Európskeho orgánu pre bankovníctvo v oblasti medzinárodného boja proti praniu špinavých peňazí. S týmto cieľom sa navrhuje poskytnúť Európskemu orgánu pre bankovníctvo poprednú a koordinačnú úlohu, aby mohol centralizovať zdroje, ktoré sú v súčasnosti rozdelené medzi troma európskymi orgánmi dohľadu, a poskytnúť mu robustnejšiu podpornú štruktúru aj vzhľadom na to, že práve v bankovom sektore je najpravdepodobnejšie, že riziká súvisiace s praním špinavých peňazí a financovaním terorizmu budú mať systémový vplyv. Na základe existujúcich nástrojov a právomocí orgánov dohľadu, v znení ešte neschváleného návrhu na preskúmanie, sa navrhuje poskytnúť Európskemu orgánu pre bankovníctvo explicitnejší a komplexnejší mandát, aby tento orgán dokázal zabezpečiť, že riziká súvisiace s praním špinavých peňazí a financovaním terorizmu sú vo finančnom systéme Únie účinne a konzistentne začlenené do stratégií a postupov dohľadu vo všetkých príslušných orgánoch. Európsky orgán pre bankovníctvo bude zároveň môcť žiadať príslušné orgány o tom, aby prešetrovali možné porušenia príslušných pravidiel a aby v tejto oblasti dohliadali na vnútroštátne postupy. Za špecifických, vymedzených okolností bude môcť adresovať rozhodnutia priamo individuálnym prevádzkovateľom finančného sektora, pokiaľ ide o záležitosti prania špinavých peňazí, a zapájať sa do záväznej mediácie takýchto záležitostí medzi príslušnými vnútroštátnymi orgánmi. • Súlad s existujúcimi ustanoveniami v tejto oblasti politiky Tento pozmeňujúci návrh je v súlade s prebiehajúcim úsilím Komisie o posilnenie rámca Únie pre finančný dohľad, vybudovanie únie kapitálových trhov a boj proti praniu špinavých peňazí a financovaniu terorizmu. 2.PRÁVNY ZÁKLAD, SUBSIDIARITA A PROPORCIONALITA •Právny základ Právnym základom pre všetky zmeny prezentované v tomto návrhu je článok 114 Zmluvy o fungovaní Európskej únie („ZFEÚ“). •Subsidiarita (v prípade inej ako výlučnej právomoci) Keďže európske orgány dohľadu sú orgánmi Únie, ich správne nariadenia môže meniť len zákonodarca Únie. Cieľom tohto návrhu je navyše zvýšiť účinnosť dohľadu, podporiť spoluprácu medzi príslušnými orgánmi a optimalizovať využívanie expertízy a zdrojov na úrovni Únie v záležitostiach súvisiacich s rizikami prania špinavých peňazí a financovania terorizmu. Zabezpečí sa tým konzistentnejšie a účinnejšie fungovanie vnútorného trhu, čo je cieľ, ktorý nemôžu dosiahnuť členské štáty konajúce jednotlivo. •Proporcionalita Zmeny prezentované v tomto návrhu predstavujú cielené zmeny, ktoré majú zlepšiť rámec dohľadu Únie, pričom nepresahujú rámec toho, čo je nevyhnutné na dosiahnutie tam stanovených cieľov. Navrhované zmeny prispejú k zlepšeniu integrity, stability a účinnosti finančného systému v celej Únii.

•Výber nástroja Týmto návrhom sa mení ešte neschválený návrh na preskúmanie. Menia sa ním základné nariadenia o troch európskych orgánoch dohľadu a smernica o predchádzaní využívaniu finančného systému na účely prania špinavých peňazí alebo financovania terorizmu, pričom návrh má formu nariadenia. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU •Získavanie a využívanie expertízy V tomto návrhu sa zohľadňuje diskusia spoločnej pracovnej skupiny zloženej z predsedov európskych orgánov dohľadu, predsedníčky dozornej rady jednotného mechanizmu dohľadu, predsedu podvýboru Spoločného výboru pre boj proti praniu špinavých peňazí a Komisie, ako aj komunikácia s príslušnými zainteresovanými stranami. •Posúdenie vplyvu Vzhľadom na naliehavú potrebu zachovávať a ochraňovať európsky bankový systém pred potenciálne škodlivými prípadmi prania špinavých peňazí bola táto iniciatíva pripravená bez posúdenia vplyvu, resp. bez verejnej konzultácie, no s využitím praktických skúseností a expertízy, z ktorej vychádzal vyššie spomenutý diskusný dokument. •Regulačná vhodnosť a zjednodušenie Ide o cielenú zmenu rámca Únie pre prudenciálny dohľad a boj proti praniu špinavých peňazí vo finančných inštitúciách a účastníkoch finančného trhu, aby sa v Európskom orgáne pre bankovníctvo centralizovali úlohy európskych orgánov dohľadu súvisiace s predchádzaním praniu špinavých peňazí a financovaniu terorizmu a bojom proti nim vo finančnom sektore a aby sa posilnili nástroje na uskutočňovanie úloh súvisiacich s bojom proti praniu špinavých peňazí a ich koordinácie. Na základe zmien by sa mal dohľad na úrovni Únie stať účinnejším a efektívnejším a zlepší sa nimi právna a hospodárska istota. To je v súlade s program Komisie o lepšej právnej regulácii. •Základné práva Tento návrh dodržiava základné práva a zásady uznané najmä v Charte základných práv Európskej únie. 4.VPLYV NA ROZPOČET Finančný a rozpočtový vplyv tohto návrhu je podrobne vysvetlený v sprievodnom legislatívnom finančnom výkaze na konci tohto návrhu. 5.ĎALŠIE PRVKY •Plány vykonávania, spôsob monitorovania, hodnotenia a podávania správ Vykonávanie tohto nariadenia sa preskúma každé tri roky v medziach pravidelných preskúmaní rámca o orgánoch dohľadu. •Podrobné vysvetlenie konkrétnych ustanovení návrhu Posilnenie úlohy Európskeho orgánu pre bankovníctvo Navrhovanými zmenami článku 1 ods. 2 sa cieleným spôsobom rozširuje rozsah opatrení Európskeho orgánu pre bankovníctvo, aby sa do mandátu to Európskeho orgánu pre bankovníctvo začlenili záležitosti týkajúce sa boja proti praniu špinavých peňazí a financovaniu terorizmu v celom finančnom sektore, aby sa doplnil jeho existujúci mandát v bankovom sektore. Navrhované zmeny článku 4 ods. 2 zabezpečujú, aby sa osobitne vymedzil pojem „prevádzkovatelia finančného sektora“, ktorý zahŕňa všetky príslušné finančné inštitúcie podliehajúce smernici 2015/849 vrátane tých, ktoré patria do rozsahu pôsobnosti nariadenia (EÚ) č. 1094/2010 a nariadenia (EÚ) č. 1095/2010.

V navrhovanom článku 8 ods. 1 písm. l) sa zdôrazňuje osobitný význam prisudzovaný práci Európskeho orgánu pre bankovníctvo v súvislosti s bojom proti praniu špinavých peňazí a financovaniu terorizmu. Navrhovaný nový článok 9a poskytuje Európskemu orgánu pre bankovníctvo posilnené nástroje na podporu konzistentných, systematických a účinných opatrení v oblasti predchádzania praniu špinavých peňazí a financovaniu terorizmu a boja proti nimi vo finančnom systéme Únie. Týmto článkom sa Európsky orgán pre bankovníctvo najmä splnomocňuje, aby zhromažďoval informácie súvisiace s nedostatkami identifikovanými v procesoch a postupoch finančných inštitúcií, ich systémoch správy a riadenia, obchodných modeloch a činnostiach s cieľom predchádzať praniu špinavých peňazí a financovaniu terorizmu, ako aj opatrenia prijaté príslušnými orgánmi, a aby tieto informácie podľa potreby sprístupňoval dotknutým príslušným orgánom. Zároveň kladie dôraz na dôležitosť uskutočňovania preskúmaní príslušných orgánov, ako aj na uskutočňovanie posúdení rizík na účely otestovania stratégií a zdrojov príslušných orgánov vo súvislosti s rizikami prania špinavých peňazí a financovania terorizmu. V navrhovanom článku sa zároveň počíta s úlohou pre Európsky orgán pre bankovníctvo, ktorou bude spolupracovať a nadväzovať kontakty s príslušnými orgánmi dohľadu pre boj proti praniu špinavých peňazí tretích krajín s cieľom lepšie koordinovať opatrenia na úrovni Únie v závažných prípadoch prania špinavých peňazí alebo financovania terorizmu s presahom do tretích krajín. V navrhovanom článku sa napokon počíta s tým, že otázky koordinácie a spolupráce týkajúce sa boja proti praniu špinavých peňazí a financovaniu terorizmu sa budú riešiť prostredníctvom výboru pre boj proti praniu špinavých peňazí integrovaného v rámci Európskeho orgánu pre bankovníctvo. Tento výbor bude pozostávať z vedúcich predstaviteľov orgánov členských štátov príslušných na zabezpečovanie súladu finančných inštitúcií s požiadavkami smernice 2015/849/EÚ a z pozorovateľov pochádzajúcich z Európskeho orgánu pre poisťovníctvo a dôchodkové poistenie zamestnancov, Európskeho orgánu pre cenné papiere a trhy, Európskeho výboru pre systémové riziká, Európskej komisie a Rady pre dohľad Európskej centrálnej banky. Navrhovaný článok 9b má za cieľ posilniť schopnosť Európskeho orgánu pre bankovníctvo zabezpečovať účinnosť práva Únie v oblasti predchádzania praniu špinavých peňazí a financovaniu terorizmu a boja proti nim. Keď tento orgán zistí náznaky závažného porušenia predpisov, udeľuje sa mu ním právomoc, žiadať od príslušných orgánov, aby začali vyšetrovania možných porušení príslušných predpisov a aby zvážili, či prijmú rozhodnutia a uložia prevádzkovateľom finančného sektora sankcie. V zmenách predložených v článku 17 o konaní pri porušení práva Únie a v článku 19 o postupe záväznej mediácie sa predpokladá, že Európskemu orgánu pre bankovníctvo sa v kontexte jeho úloh súvisiacich s predchádzaním praniu špinavých peňazí a financovaniu terorizmu umožní, aby prijímal individuálne rozhodnutia určené prevádzkovateľom finančného sektora, a to aj vtedy, keď dané závažné predpisy na takýchto prevádzkovateľov finančného sektora nie sú priamo uplatniteľné. Sem budú patriť závažné pravidlá zakotvené vo vnútroštátnych predpisoch, ktorými sa transponujú smernice, ako aj vnútroštátne právne predpisy, ktorými sa vykonávajú možnosti udelené členským štátom nariadeniami. V navrhovaných zmenách článku 54 sa objasňuje, že spoločný výbor týchto troch orgánov dohľadu slúži ako fórum na spoluprácu medzi týmito troma orgánmi v záležitostiach súvisiacich s interakciou medzi prudenciálnym dohľadom a problematikou boja proti praniu špinavých peňazí. Navrhovanými zmenami nariadenia o Európskom orgáne pre poisťovníctvo a dôchodkové poistenie zamestnancov a nariadenia o Európskom orgáne pre cenné papiere a trhy sa z rozsahu činností týchto dvoch orgánov odstraňuje smernica 2015/849 o predchádzaní využívaniu finančného systému na účely prania špinavých peňazí alebo financovania terorizmu a objasňuje sa, že spoločný výbor by sa mal využívať ako fórum na spolupráce v záležitostiach súvisiacich s interakciou medzi prudenciálnym dohľadom a problematikou boja proti praniu špinavých peňazí a financovaniu terorizmu. Návrh zároveň zahŕňa menšie zmeny smernice 2015/849 o predchádzaní využívaniu finančného systému na účely prania špinavých peňazí alebo financovania terorizmu, aby sa odkazy na európske orgány dohľadu nahradili odkazom na Európsky orgán pre bankovníctvo. Ide o technické zmeny, ktorých cieľom je zabezpečiť súlad s novou úlohou navrhovanou pre Európsky orgán pre bankovníctvo. 2017/0230 (COD) Zmenený návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo); nariadenie (EÚ) č. 1094/2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov); nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy); nariadenie (EÚ) č. 345/2013 o európskych fondoch rizikového kapitálu; nariadenie (EÚ) č. 346/2013 o európskych fondoch sociálneho podnikania; nariadenie (EÚ) č. 600/2014 o trhoch s finančnými nástrojmi; nariadenie (EÚ) 2015/760 o európskych dlhodobých investičných fondoch; nariadenie (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov; nariadenie (EÚ) 2017/1129 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu; a smernica (EÚ) 2015/849 o predchádzaní využívaniu finančného systému na účely prania špinavých peňazí alebo financovania terorizmu (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskej centrálnej banky, so zreteľom na stanovisko Európskeho hospodárskeho a sociálneho výboru,

konajúc v súlade s riadnym legislatívnym postupom, keďže: (1)Po finančnej kríze a odporúčaniach skupiny expertov na vysokej úrovni, na čele ktorej bol Jacques de Larosière, urobila Únia významný pokrok pri vytváraní nielen silnejších, ale aj harmonizovanejších pravidiel týkajúcich sa finančných trhov v podobe jednotného súboru pravidiel. Únia zriadila aj európsky systém finančného dohľadu („ESFS“) založený na dvojpilierovom systéme, ktorý spája mikroprudenciálny dohľad, ktorý koordinujú európske orgány dohľadu („ESA“), a makroprudenciálny dohľad prostredníctvom zriadenia Európskeho výboru pre systémové riziká („ESRB“). Tri európske orgány dohľadu, konkrétne Európsky orgán pre bankovníctvo („EBA“) zriadený nariadením Európskeho parlamentu a Rady (EÚ) č. 1093/2010, Európsky orgán pre poisťovníctvo a dôchodkové poistenie zamestnancov („EIOPA“) zriadený nariadením Európskeho parlamentu a Rady (EÚ) č. 1094/2010 a Európsky orgán pre cenné papiere a trhy („ESMA“) zriadený nariadením Európskeho parlamentu a Rady (EÚ) č. 1095/2010 (spolu nazývané „zakladajúce nariadenia“), začali vykonávať svoju činnosť v januári 2011. Celkovým cieľom ESA je udržateľným spôsobom upevňovať stabilitu a účinnosť finančného systému v celej Únii a zvyšovať ochranu spotrebiteľov a investorov. (2)ESA predstavujú významný prínos k harmonizácii pravidiel týkajúcich sa finančných trhov v Únii, pretože poskytujú Komisii informácie pre iniciatívy v oblasti nariadení a smerníc, ktoré prijímajú Rada a Parlament. ESA poskytli Komisii aj návrhy podrobných technických predpisov, ktoré boli prijaté ako delegované a vykonávacie akty. (3)ESA takisto prispeli ku konvergencii v oblasti finančného dohľadu a k postupom dohľadu v Únii prostredníctvom usmernení určených príslušným orgánom a prostredníctvom koordinovania preskúmaní postupov dohľadu. Rozhodovacie procesy zakotvené v zakladajúcich nariadeniach, ako aj obmedzené zdroje a povaha tých nástrojov, ktoré mali ESA k dispozícii, im však zabránili plne dosiahnuť celkové ciele. (4)Po siedmich rokoch fungovania a po následných hodnoteniach a verejných konzultáciách vedených Komisiou sa zdá, že ESA sú stále viac obmedzované, pokiaľ ide o ich schopnosť plniť ciele ďalšej integrácie finančných trhov a služieb a zvyšovania ochrany spotrebiteľa v existujúcom právnom rámci v Únii, ako aj medzi Úniou a tretími krajinami. (5)Akékoľvek zvýšenie právomocí ESA s cieľom umožniť im splniť uvedené ciele by si zároveň vyžadovalo primerané riadenie a dostatočné finančné prostriedky. Samotné zvýšenie právomocí by na dosiahnutie cieľov ESA nestačilo, ak by tieto orgány dohľadu nemali dostatočné finančné prostriedky alebo ak by neboli riadené účinným a efektívnym spôsobom. (6)V oznámení Komisie z 8. júna 2017 o preskúmaní akčného plánu únie kapitálových trhov v polovici trvania sa zdôrazňuje, že účinnejší a konzistentnejší dohľad nad finančnými trhmi a službami je kľúčový pre odstránenie regulatórnej arbitráže medzi členskými štátmi pri vykonávaní ich úloh dohľadu, zrýchlenie integrácie trhu a vytváranie príležitostí pre finančné subjekty a investorov na jednotnom trhu. (7)Pre dobudovanie únie kapitálových trhov je preto zvlášť naliehavý ďalší pokrok pri integrácii dohľadu. Desať rokov od začiatku finančnej krízy a zriadenia nového systému dohľadu budú finančné služby a únia kapitálových trhov vo väčšej miere ovplyvňované hlavne vývojom v dvoch hlavných oblastiach: udržateľnom financovaní a technologických inováciách. Obe majú potenciál zmeniť finančné služby a náš systém finančného dohľadu by mal byť na ne pripravený. (8)Preto je veľmi dôležité, aby finančný systém zohrával plnohodnotnú úlohu pri riešení naliehavých problémov súvisiacich s udržateľnosťou. Bude si to vyžadovať rozsiahlu reorganizáciu finančného systému, ku ktorej by mali ESA aktívne prispieť, počnúc reformami na vytvorenie vhodného regulačného rámca a rámca dohľadu s cieľom mobilizovať a nasmerovať toky súkromného kapitálu smerom k udržateľným investíciám. (9)Európske orgány dohľadu by mali zohrávať dôležitú úlohu pri identifikácii a oznamovaní rizík, ktoré environmentálne a sociálne faktory a faktory riadenia a správy predstavujú pre finančnú stabilitu, a pri zabezpečovaní, aby činnosť finančných trhov bola vo väčšom súlade s cieľmi v oblasti udržateľnosti. Európske orgány dohľadu by mali poskytovať usmernenia o tom, ako možno aspekty udržateľnosti účinne začleniť do príslušných finančných právnych predpisov EÚ, a podporovať koherentné uplatňovanie týchto ustanovení po ich prijatí. (10)Technologické inovácie majú čoraz výraznejší vplyv na finančný sektor, a príslušné orgány preto prijímajú rôzne iniciatívy na zvládnutie uvedeného technologického rozvoja. S cieľom podporiť lepšiu konvergenciu dohľadu a výmenu najlepších postupov medzi príslušnými orgánmi na jednej strane a medzi príslušnými orgánmi a finančnými inštitúciami alebo účastníkmi finančného trhu na strane druhej by sa mala posilniť úloha ESA vzhľadom na ich funkciu dohľadu a koordináciou dohľadu. (11)Technologický pokrok na finančných trhoch môže zlepšiť finančné začlenenie, poskytnúť prístup k financiám, zvýšiť integritu trhu a prevádzkovú efektívnosť a takisto zmierniť prekážky vstupu na uvedené trhy. Odborná príprava príslušných orgánov by sa mala zároveň rozšíriť o technologické inovácie, a to v rozsahu zodpovedajúcom platným hmotnoprávnym pravidlám. Prispelo by to k tomu, aby členské štáty neuplatňovali v týchto záležitostiach rôzne prístupy. (11a) Je čoraz dôležitejšie podporovať konzistentné, systematické a účinné monitorovanie a posudzovanie rizík súvisiacich s praním špinavých peňazí a financovaním terorizmu vo finančnom systéme Únie. Vzhľadom na následky pre finančnú stabilitu, ktoré môžu vyplývať zo zneužitia finančného sektora na účely prania špinavých peňazí alebo financovania terorizmu, a vychádzajúc zo skúseností, ktoré orgán EBA už nadobudol pri ochrane bankového sektora pred takýmto zneužitím, by sa orgán EBA mal na úrovni Únie zhostiť vedúcej úlohy v oblasti ochrany finančného systému pred rizikami prania špinavých peňazí a financovania terorizmu. Orgánu EBA preto popri jeho súčasných právomociach treba zveriť úlohu konať v rámci rozsahu pôsobnosti nariadenia (EÚ) č. 1094/2010 a nariadenia (EÚ) č. 1095/2010 do takej miery, do akej sa takáto úloha týka predchádzania praniu špinavých peňazí a financovaniu terorizmu a boja proti nim, ak sa to týka prevádzkovateľov finančného sektora a príslušných orgánov, ktoré nad nimi vykonávajú dohľad, ktorých sa uvedené nariadenia týkajú. Centralizáciou tohto mandátu pre celý finančný sektor do rúk orgánu EBA by sa navyše optimalizovalo využívanie jeho expertízy a zdrojov, čím nie sú dotknuté významné povinnosti uvedené v smernici (EÚ) 2015/849. (11b) Aby orgán EBA mohol vykonávať svoj mandát účinne, mal by v plnej miere využívať všetky svoje právomoci a nástroje vyplývajúce z nariadenia. V súlade s novou úlohou orgánu EBA je preň dôležité, aby zhromažďoval všetky relevantné informácie vo vzťahu k činnostiam prania špinavých peňazí a financovania terorizmu, ktoré identifikovali príslušné orgány Únie a vnútroštátne orgány, bez toho, aby boli dotknuté úlohy, ktoré boli orgánom zverené na základe smernice (EÚ) 2015/849. Orgán EBA by takéto informácie mal uchovávať v centralizovanej databáze a podporovať spoluprácu medzi orgánmi tak, že zabezpečí náležité šírenie relevantných informácií. Orgán EBA by okrem toho mal uskutočňovať preskúmania príslušných orgánov, ako aj posúdenia rizík súvisiacich s praním špinavých peňazí a financovaním terorizmu. Orgán EBA by ďalej mal byť zároveň poverený úlohou spolupracovať a nadväzovať kontakty s dotknutými orgánmi tretích krajín v tejto problematike s cieľom lepšie koordinovať opatrenia na úrovni Únie v závažných prípadoch prania špinavých peňazí a financovania terorizmu s cezhraničným rozmerom a s presahom do tretích krajín. (11c) S cieľom posilniť účinnosť kontroly súladu zo strany dohľadu v oblasti prania špinavých peňazí a financovania terorizmu a s cieľom zabezpečiť väčšiu koordináciu presadzovania priamo uplatniteľného práva Únie alebo opatrení, ktorými sa transponujú do vnútroštátneho práva, vnútroštátnymi príslušnými orgánmi pri ich porušeniach by orgán EBA mal mať právomoc, keď existujú náznaky závažného porušenia predpisov, žiadať od príslušných orgánov, aby vyšetrili akékoľvek prípadné porušenia príslušných predpisov, zvážili, či prijmú rozhodnutia a uložia sankcie určené finančným inštitúciám, ktorými im uložia povinnosť dosiahnuť súlad s ich zákonnými povinnosťami. Táto právomoc by sa mala využívať len vtedy, ak orgán EBA zistil náznaky závažného porušenia predpisov. (12)Viaceré vnútroštátne orgány nie sú v rámci zakladajúcich nariadení vymedzené ako príslušné orgány, sú však oprávnené zabezpečovať uplatňovanie právnych predpisov Únie v oblasti finančných služieb a trhov. S cieľom zabezpečiť konzistentné, efektívne a účinné postupy dohľadu v rámci európskeho systému finančného dohľadu treba uvedené orgány vymedziť ako príslušné orgány. To by umožnilo ESA najmä vydávať usmernenia a odporúčania uvedeným vnútroštátnym orgánom. (13)S cieľom zabezpečiť primeranú ochranu záujmov zainteresovaných strán, keď ESA uplatňujú právomoc vydávať usmernenia alebo odporúčania, by rôzne skupiny zainteresovaných strán mali mať možnosť vydať stanovisko, ak sa dve tretiny ich členov domnievajú, že dotknutý európsky orgán dohľadu prekročil svoju právomoc. V takom prípade by Komisia mala mať právomoc požiadať tento orgán ESA, aby podľa možnosti po náležitom posúdení uvedené usmernenia alebo odporúčania stiahol. (14)Na účely postupu stanoveného v článku 17 zakladajúcich nariadení a v záujme riadneho uplatňovaní práva Únie je okrem toho vhodné uľahčiť a urýchliť prístup orgánov ESA k informáciám. Preto by mali mať možnosť požadovať informácie prostredníctvom náležite opodstatnenej a odôvodnenej žiadosti priamo od všetkých dotknutých príslušných orgánov, finančných inštitúcií a účastníkov finančného trhu, aj ak uvedené orgány, inštitúcie alebo účastníci finančného trhu sami neporušili žiadne ustanovenie práva Únie. Orgány ESA by mali o takýchto žiadostiach informovať dotknutý príslušný orgán a tento príslušný orgán by mal pomáhať orgánom ESA pri zhromažďovaní požadovaných informácií. (15)Harmonizovaný dohľad nad finančným sektorom si vyžaduje konzistentný prístup príslušných orgánov. Na tento účel by činnosti príslušných orgánov mali podliehať pravidelným a nezávislým preskúmaniam zo strany orgánov ESA, ktoré by mal podporovať revízny výbor zriadený každým z uvedených orgánov. Orgány ESA by mali takisto vypracovať metodický rámec pre takéto preskúmania. Nezávislé preskúmania by sa mali zameriavať nielen na konvergenciu postupov dohľadu, ale aj na schopnosť príslušných orgánov dosiahnuť vysokokvalitné výsledky dohľadu, ako aj na nezávislosť uvedených príslušných orgánov. Výsledky uvedených preskúmaní by sa mali zverejňovať s cieľom podporiť súlad a zvýšiť transparentnosť, pokiaľ zverejnenie nepredstavuje riziko pre stabilitu finančného systému.

(15a)Vzhľadom na dôležitosť toho, aby sa zabezpečilo, že rámec dohľadu Únie v oblasti boja proti praniu špinavých peňazí a financovaniu terorizmu sa účinne uplatňuje, bytostne dôležité je uskutočňovať nezávislé preskúmania, ktoré na postupy dohľadu poskytnú objektívny a transparentný pohľad. Ak takéto preskúmania odhalia závažné obavy, ktoré príslušný orgán neodstráni, EBA by mal informovať Európsky parlament, Radu a Komisiu. (15b) Na účely vykonávania svojich úloh a uplatňovania svojich právomocí by orgán EBA mal mať možnosť prijímať individuálne rozhodnutia určené prevádzkovateľom finančného sektora v kontexte konania pri porušení práva Únie a konania záväznej mediácie, a to aj vtedy, keď dané závažné predpisy na prevádzkovateľov finančného sektora nie sú priamo uplatniteľné, a to po prijatí rozhodnutia určeného príslušnému orgánu. Ak sú závažné predpisy stanovené v smerniciach, orgán EBA by mal uplatňovať tie vnútroštátne predpisy, ktorými sa uvedené smernice transponujú do vnútroštátneho práva. Ak sa príslušné právo Únie skladá z nariadení a ak sa k dátumu nadobudnutia účinnosti tohto nariadenia uvedenými nariadeniami členským štátom výslovne poskytujú určité možnosti, orgán EBA by mal uplatňovať vnútroštátne právne predpisy, ktorými sa vykonávajú tieto možnosti. (16)Harmonizovaný dohľad nad finančným sektorom zároveň vyžaduje účinné urovnávanie sporov medzi príslušnými orgánmi rôznych členských štátoch v cezhraničných situáciách. Existujúce pravidlá riešenia takýchto sporov nie sú plne uspokojivé. Mali by byť upravené tak, aby boli ľahšie uplatniteľné. (17)Súčasťou práce orgánov ESA na konvergencii postupov dohľadu je podpora kultúry Únie v oblasti dohľadu. Orgány ESA však nie sú vybavené všetkými nástrojmi požadovanými na dosiahnutie tohto cieľa. Treba, aby si ESA mohli stanoviť všeobecné ciele dohľadu a priority vo viacročnom strategickom pláne dohľadu zameranom na pomoc príslušným orgánom pri identifikovaní a určovaní najdôležitejších oblastí záujmu pre integritu trhu a finančnú stabilitu v rámci EÚ, a to aj so zreteľom na prudenciálny dohľad nad firmami zapojenými do cezhraničných činností. Strategický plán dohľadu by mal byť založený na rizikách a mal by zohľadňovať všeobecné hospodárske a regulačné zameranie opatrení dohľadu, ako aj príslušné mikroprudenciálne trendy, možné riziká a slabé miesta identifikované orgánmi ESA v ich preskúmaniach príslušných orgánov, ako aj v testoch na úrovni Únie a stresových testoch. Príslušné orgány by mali následne vypracovať ročné pracovné programy na implementáciu strategického plánu dohľadu, v ktorom sa priority a ciele Únie pretavia do prevádzkových cieľov pre uvedené orgány. Orgány ESA by mali byť oprávnené preskúmavať implementáciu ročných pracovných programov v rámci každodenného dohľadu, a to aj na základe vzorky opatrení dohľadu prijatých v jednotlivých prípadoch s cieľom zabezpečiť, aby ESA mohli dosiahnuť svoj cieľ, ktorým je harmonizácia postupov dohľadu. (18)Súčasné postupy dohľadu v oblasti outsourcingu, delegovania a presunu rizika (nadväzný obchod alebo fronting) z jedného subjektu s povolením na iný subjekt sa v jednotlivých členských štátoch odlišujú. Tieto rozdielne regulačné prístupy prinášajú riziko regulatórnej arbitráže medzi členskými štátmi („preteky ku dnu“). Neúčinný dohľad nad outsourcovanými, delegovanými alebo presunutými činnosťami vystavuje Úniu rizikám týkajúcim sa finančnej stability. Tieto riziká sú osobitne naliehavé v súvislosti so subjektmi podliehajúcimi dohľadu, ktoré outsourcujú, delegujú alebo presúvajú riziko do tretích krajín, v ktorých orgánom dohľadu môže chýbať potrebný nástroj na primeraný a účinný dohľad nad podstatnými činnosťami a kľúčovými funkciami. Európske orgány dohľadu by mali zohrávať aktívnu úlohu pri podporovaní konvergencie dohľadu zaistením jednotného chápania postupov dohľadu nad outsourcingom, presunom rizika a delegovaním podstatných činností a kľúčových funkcií do tretích krajín v súlade s právom Únie a s ohľadom na usmernenia, odporúčania a stanoviská, ktoré môžu ESA prijať. Orgány ESA by preto mali mať potrebné právomoci, aby mohli účinne koordinovať opatrenia v oblasti dohľadu, ktoré vykonávajú vnútroštátne orgány dohľadu pri schvaľovaní alebo registrácii podniku a v rámci prebiehajúceho preskúmania postupov dohľadu. Pri vykonávaní tejto koordinačnej úlohy by sa ESA mali sústrediť najmä na situácie, ktoré môžu viesť k obchádzaniu pravidiel, a monitorovať finančné inštitúcie alebo účastníkov finančného trhu, ktorí zamýšľajú extenzívne využívať outsourcing, delegovanie a presun rizika do tretích krajín so zámerom využívať pas EÚ, zatiaľ čo značný objem činností alebo funkcií vykonávajú v podstate mimo Únie. (19)Pokračujúca finančná stabilita si vyžaduje priebežné monitorovanie rozhodnutí o rovnocennosti tretích krajín, ktoré prijala Komisia. Orgány ESA by mali preto overiť, či sú stále splnené kritériá, na základe ktorých boli prijaté rozhodnutia o rovnocennosti tretích krajín, a všetky podmienky, ktoré sú v nich stanovené. Orgány ESA by okrem toho mali monitorovať vývoj v oblasti regulácie a dohľadu, ako aj postupy presadzovania v uvedených tretích krajinách. V tomto kontexte by ESA mali vypracovať aj administratívne dohody s príslušnými orgánmi tretích krajín s cieľom získať informácie na účely monitorovania a na koordináciu činností dohľadu. Takýmto posilneným režimom dohľadu sa zabezpečí, aby rovnocennosť tretích krajín bola transparentnejšia, predvídateľnejšia pre dotknuté tretie krajiny a konzistentnejšia vo všetkých sektoroch. (20)Zbieranie a zhromažďovanie presných a úplných informácií orgánmi ESA je podstatné pre vykonávanie ich úloh a funkcií a pre dosahovanie ich cieľov. S cieľom zabrániť duplicite povinností finančných inštitúcií a účastníkov finančného trhu týkajúcich sa podávania správ by uvedené informácie mali poskytovať relevantné príslušné orgány alebo vnútroštátne orgány dohľadu, ktoré sú najbližšie k finančným trhom a inštitúciám. Orgány ESA by však mali mať možnosť predložiť plne opodstatnenú a odôvodnenú žiadosť o informácie priamo finančným inštitúciám alebo účastníkom finančného trhu, ak príslušný orgán neposkytol alebo nemôže poskytnúť takéto informácie v stanovenej lehote. S cieľom zabezpečiť účinnosť práva orgánov ESA zhromažďovať informácie je okrem toho potrebné, aby orgány ESA mali možnosť ukladať pravidelné platby penále alebo pokuty tým finančným inštitúciám alebo účastníkom finančného trhu, ktorí presne, úplne alebo včas nevyhovejú žiadosti o predloženie informácií alebo nerešpektujú rozhodnutie o predložení informácií. Právo dotknutej finančnej inštitúcie alebo účastníka finančného trhu byť vypočutý orgánom ESA by malo byť výslovne zaručené. (21)V zakladajúcich nariadeniach o ESA bolo stanovené, že v štruktúre ich správy a riadenia kľúčovú úlohu zohrávajú príslušné orgány. V uvedených nariadeniach sa takisto špecifikovalo, že s cieľom zabrániť konfliktom záujmov členovia rady orgánov dohľadu a správnej rady konajú nezávisle a výhradne v záujme Únie. Pôvodná štruktúra správy a riadenia orgánov ESA však neposkytovala dostatočnú ochranu, ktorá by zabezpečila, aby sa v plnej miere zabránilo konfliktom záujmov, ktoré môžu ovplyvniť schopnosť orgánov ESA prijať všetky rozhodnutia potrebné v súvislosti s konvergenciou dohľadu a zabezpečiť, aby ich rozhodnutia plne zohľadňovali širšie záujmy Únie. S cieľom zabezpečiť účinnosť a efektívnosť rozhodovacieho procesu orgánov ESA by sa preto malo opätovne vymedziť rozdelenie rozhodovacích právomocí v rámci ESA. (22)Pozícia Únie v rozhodovacom procese v rámci rady orgánov dohľadu by sa okrem toho mala upevniť začlenením nezávislých členov na plný úväzok ako členov rady, ktorí nepodliehajú možným konfliktom záujmov. Rozhodovacie právomoci v záležitostiach regulačnej povahy a pri priamom dohľade by mali zostať úplne v kompetencii rady orgánov dohľadu. Správna rada by sa mala pretransformovať na výkonnú radu zloženú z členov na plný úväzok a mala by rozhodovať o určitých neregulačných záležitostiach vrátane nezávislých preskúmaní príslušných orgánov, urovnávania sporov, porušovania práva Únie, strategického plánu dohľadu, monitorovania outsourcingu, delegovania a presunu rizika do tretích krajín, stresových testov a žiadostí o informácie. Výkonná rada by mala zároveň preskúmať a pripraviť všetky rozhodnutia, ktoré má prijať Rada orgánov dohľadu. Postavenie a úloha predsedu by sa mali okrem toho posilniť poverením predsedu formálnymi úlohami a rozhodujúcim hlasom vo výkonnej rade. Pozícia Únie v riadení a správe orgánov ESA by sa mala nakoniec takisto posilniť zmenou výberového konania na predsedu a členov výkonnej rady tak, že bude zahŕňať úlohu Rady a Európskeho parlamentu. Výkonná rada by mala mať vyvážené zloženie. (23)S cieľom zabezpečiť primeranú úroveň odborných znalostí a zodpovednosti by predseda a členovia výkonnej rady mali byť vymenovaní na základe zásluh, kvalifikácie, znalosti zúčtovania, záležitostí po obchodovaní a finančných záležitostí, ako aj skúseností súvisiacich s finančným dohľadom. S cieľom zabezpečiť transparentnosť a demokratickú kontrolu, ako aj ochranu práv inštitúcií Únie by predseda a členovia výkonnej rady mali byť vyberaní na základe otvoreného výberového konania. Komisia by mala vypracovať užší zoznam a predložiť ho na schválenie Európskemu parlamentu. Po schválení by Rada mala prijať rozhodnutie o vymenovaní členov výkonnej rady. Predseda a členovia výkonnej rady na plný úväzok by sa mali za všetky rozhodnutia prijaté na základe zakladajúcich nariadení zodpovedať Európskemu parlamentu a Rade. (24)S cieľom zabezpečiť efektívnejšie rozdelenie prevádzkových úloh na jednej strane a riadenia každodenných administratívnych činností na strane druhej by súčasné úlohy výkonného riaditeľa každého orgánu ESA mal prevziať jeden z členov výkonnej rady, ktorý by mal byť vybraný na základe uvedených osobitných úloh. (24a)V snahe zabezpečiť, aby boli rozhodnutia týkajúce sa opatrení boja proti praniu špinavých peňazí a financovaniu terorizmu založené na príslušnej úrovni expertízy, je nevyhnutné zriadiť výbor zložený z vedúcich predstaviteľov orgánov zodpovedných za zabezpečovanie súladu s právnymi predpismi o boji proti praniu špinavých peňazí a financovaniu terorizmu, ktorého cieľom bude preskúmavať a pripravovať rozhodnutia, ktoré má prijať orgán EBA. Aby sa predišlo duplicite, týmto novým výborom sa nahradí existujúci podvýbor pre boj proti praniu špinavých peňazí, ktorý bol zriadený v rámci spoločného výboru orgánov ESA. (25)Je vhodné, aby finančné inštitúcie a účastníci finančného trhu prispievali na financovanie činností ESA, pretože celkovým cieľom činností ESA je prispievať k finančnej stabilite a prostredníctvom predchádzania narúšaniu hospodárskej súťaže k riadnemu fungovaniu jednotného trhu. Činnosti orgánov ESA prinášajú prospech všetkým finančným inštitúciám a účastníkom finančného trhu bez ohľadu na to, či pôsobia cezhranične alebo nie. Orgány ESA prispievajú k tomu, aby mohli podnikať v stabilnom prostredí a za rovnakých podmienok. Finančné inštitúcie a účastníci finančného trhu, ktorí nepodliehajú priamemu dohľadu zo strany orgánov ESA, by preto mali takisto prispievať k financovaniu tých činností ESA, z ktorých majú prospech. Orgány ESA by však okrem toho mali dostávať aj príspevky platené finančnými inštitúciami a účastníkmi finančného trhu, ktorí priamo podliehajú ich dohľadu. (26)V každej kategórii finančných inštitúcií a účastníkov finančného trhu by úroveň príspevkov mala zohľadňovať, do akej miery má každá finančná inštitúcia a účastník finančného trhu prospech z činností orgánov ESA. Jednotlivé príspevky finančných inštitúcií a účastníkov finančného trhu by následne mali byť určené na základe ich veľkosti, aby odzrkadľovali ich význam na relevantných trhoch. Výber veľmi nízkych príspevkov by mal podliehať minimálnej prahovej hodnote, aby sa zabezpečilo, že ich výber je hospodárny, a súčasne by sa malo zabezpečiť, aby sa od väčších firiem nevyberali neprimerané príspevky. (27)S cieľom stanoviť, ako by sa mali vypočítať ročné príspevky jednotlivých finančných inštitúcií a účastníkov finančného trhu, by v súlade s článkom 290 zmluvy právomoc prijímať akty mala byť delegovaná na Komisiu. V delegovaných aktoch sa stanoví metodika prideľovania odhadovaných výdavkov do kategórií finančných inštitúcií alebo účastníkov finančného trhu a kritériá na určenie výšky jednotlivých príspevkov na základe veľkosti. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode o lepšej tvorbe práva z 13. apríla 2016. Aby sa zabezpečila predovšetkým rovnaká účasť na príprave delegovaných aktov, všetky dokumenty sa Európskemu parlamentu a Rade doručia v rovnakom čase ako expertom členských štátov a ich experti majú automaticky prístup na zasadnutia expertných skupín Komisie, ktoré sa zaoberajú prípravou delegovaných aktov. (28)Na zachovanie dôvernosti práce ESA by sa požiadavky služobného tajomstva mali uplatňovať aj na každú osobu, ktorá poskytuje nejakú službu, a to priamo alebo nepriamo, nepretržite alebo príležitostne, v súvislosti s úlohami dotknutého ESA. (29)V nariadeniach (ES) č. 1093/2010, č. 1094/2010 a č. 1095/2010, ako aj v odvetvových právnych predpisoch týkajúcich sa finančných služieb sa požaduje, aby sa ESA usilovali uzavrieť účinné administratívne dohody zahŕňajúce výmenu informácií s orgánmi dohľadu tretích krajín. Potreba účinnej spolupráce a výmeny informácií by sa mala stať ešte významnejšou, keď v súlade s týmto pozmeňujúcim nariadením niektoré európske orgány dohľadu prevezmú ďalšie rozšírené povinnosti týkajúce sa dohľadu nad subjektmi a činnosťami mimo EÚ. Ak európske orgány dohľadu v tomto kontexte spracúvajú osobné údaje vrátane presunov takýchto údajov mimo Únie, sú viazané požiadavkami podľa nariadenia (EÚ) 2018/XXX (nariadenie o ochrane údajov v prípade inštitúcií a orgánov EÚ). Ak chýba rozhodnutie o primeranosti alebo vhodné ochranné opatrenia stanovené napríklad v administratívnych dohodách v zmysle článku 49 ods. 3 nariadenia o ochrane údajov v prípade inštitúcií a orgánov EÚ, môžu si ESA vymieňať osobné údaje s orgánmi tretích krajín v súlade s podmienkami výnimky vo verejnom záujme stanovenej v článku 51 ods. 1 písm. d) uvedeného nariadenia, ktoré sa uplatňujú konkrétne na prípady medzinárodnej výmeny údajov medzi orgánmi finančného dohľadu, a podľa týchto podmienok. (30)Podstatné je, aby rozhodovacie postupy orgánu EBA poskytovali primeranú ochranu členským štátom, ktoré nie sú členmi bankovej únie, a aby súčasne umožňovali EBA pokračovať v účinnom prijímaní rozhodnutí, ak sa zníži počet nezúčastnených členských štátov. Mali by sa zachovať súčasné pravidlá hlasovania, ktoré požadujú, aby za rozhodnutie EBA hlasovala väčšina zúčastnených členský štátov a väčšina nezúčastnených členských štátov. Vyžadujú sa však dodatočné ochranné opatrenia s cieľom zabrániť scenáru, na základe ktorého sa rozhodnutia nemôžu prijímať iba z dôvodu neprítomnosti príslušných orgánov členských štátov, a s cieľom zabezpečiť, aby sa na hlasovaní podľa možnosti zúčastnilo čo najviac príslušných orgánov, aby hlasovanie bolo presvedčivé a legitímne. (31)V zakladajúcich nariadeniach orgánov ESA sa stanovuje, že ESA by v spolupráci s ESRB mali iniciovať a koordinovať stresové testy v rámci Únie s cieľom posúdiť odolnosť finančných inštitúcií alebo účastníkov finančného trhu v prípade nepriaznivého vývoja na trhu. Zároveň by mali zabezpečiť, aby sa na vnútroštátnej úrovni pri takýchto testoch uplatňovala čo najkonzistentnejšia metodika. S cieľom zabezpečiť správnu rovnováhu medzi záujmami dohľadu príslušných orgánov a aspektmi dohľadu v rámci Únie treba na výkonnú radu ESA presunúť právomoc rozhodovať o spustení a koordinácii stresových testov. So zreteľom na všetky ESA by sa takisto malo objasniť, že povinnosť príslušných orgánov zachovávať služobné tajomstvo týmto orgánom nebráni v tom, aby výsledky stresových testov poskytli ESA na účel ich zverejnenia. (32)S cieľom zabezpečiť vysokú úroveň konvergencie v oblasti dohľadu a schvaľovania vnútorných modelov by EIOPA mal mať možnosť vydávať stanoviská s cieľom napraviť prípadné nezrovnalosti a pomôcť príslušným orgánom pri dosahovaní dohody súvisiacej so schvaľovaním vnútorných modelov. Príslušné orgány by mali prijímať rozhodnutia v súlade s uvedenými stanoviskami alebo prípadne vysvetliť, prečo rozhodnutia nie sú v súlade so stanoviskami.

(33)So stále sa zvyšujúcim cezhraničným rozmerom obchodných činností, a najmä činností niektorých investičných spoločností, ktoré v dôsledku svojej systémovej povahy môžu mať cezhraničné účinky ovplyvňujúce finančnú stabilitu, by sa mala upevniť koordinačná úloha ESMA pri odporúčaní príslušným orgánom, aby začali zodpovedajúce vyšetrovanie. Keď má okrem toho ESMA opodstatnené dôvody domnievať sa, že uskutočňované činnosti s významným cezhraničným vplyvom ohrozujú riadne fungovanie a integritu finančných trhov alebo finančnú stabilitu v Únii, malo by byť možné uľahčiť výmenu informácií relevantných pre tieto vyšetrovania. Na tento účel by mal ESMA udržiavať zariadenia na uchovávanie údajov s cieľom zhromažďovať a rozširovať všetky relevantné informácie medzi príslušnými orgánmi. (34)K hlavným cieľom nariadenia Európskeho parlamentu a Rady (EÚ) č. 345/2013, nariadenia Európskeho parlamentu a Rady (EÚ) č. 346/2013 a nariadenia Európskeho parlamentu a Rady (EÚ) 2015/760 patrí posilnenie zamestnanosti a rastu, financovanie MSP, sociálne a dlhodobé investície, ako aj podpora investičnej kultúry EÚ. Napriek harmonizácii dosiahnutej vďaka týmto trom nariadeniam však pretrvávajú rozdiely v diskrečnej právomoci príslušných vnútroštátnych orgánov, v ich administratívnych postupoch, ako aj rozdiely v kultúre a vykonávaní dohľadu. Uvedené rozdiely bránia dosiahnuť potrebné rovnaké podmienky medzi správcami kvalifikovaných fondov rizikového kapitálu, kvalifikovaných fondov sociálneho podnikania a dlhodobých investičných fondov v rôznych členských štátoch, čo súčasne zvyšuje transakčné a prevádzkové náklady týchto správcov. (35)S cieľom znížiť transakčné a prevádzkové náklady, posilniť možnosť výberu investorov a zvýšiť právnu istotu treba presunúť právomoci v oblasti dohľadu, ako aj pri vykonávaní registrácií a udeľovaní povolení a ich odoberaní v prípade správcov kvalifikovaných fondov rizikového kapitálu a fondov uvedených v nariadení (EÚ) č. 345/2013, správcov kvalifikovaných fondov sociálneho podnikania alebo fondov uvedených v nariadení (EÚ) č. 346/2013 a európskych dlhodobých investičných fondov uvedených v nariadení (EÚ) 2015/760 z príslušných orgánov na ESMA. Orgán ESMA by mal mať možnosť vykonávať vyšetrovania a kontroly na mieste a ukladať sankcie alebo pravidelné platby penále s cieľom donútiť osoby, aby ukončili porušovanie, poskytli úplné a správne informácie, o ktoré ESMA požiadal, alebo aby sa podrobili vyšetrovaniu alebo kontrole na mieste. (36)V nariadení Európskeho parlamentu a Rady (EÚ) 2015/760 z 29. apríla 2015 o európskych dlhodobých investičných fondoch sa stanovujú jednotné požiadavky, ktoré musia splniť dlhodobé fondy, aby mohli byť povolené ako „ELTIF“. V nariadení (EÚ) 2015/760 sa stanovujú pravidlá týkajúce sa kvalifikovaných investícií, kvalifikovaných portfóliových podnikov, koncentrácie a oprávnených investorov. V pravidlách sa vymedzujú aj právomoci v oblasti dohľadu vrátane požiadaviek na udeľovanie povolení a priebežný dohľad. V tomto nariadení sa orgánu ESMA udeľujú právomoci v oblasti dohľadu vrátane udeľovania povolení, priebežného dohľadu a odoberania povolení, pričom sa zachovávajú prudenciálne pravidlá stanovené v nariadení (EÚ) 2015/760. Týmto nariadením sa ESMA poveruje vypracovaním návrhu regulačných technických predpisov, ktoré nezahŕňajú voľby politiky na predloženie Komisii tak, aby právne povinnosti a rozsah pôsobnosti diskrečnej právomoci ESMA podľa nariadenia (EÚ) 2015/760 boli dostatočne jasné. Podobné zmeny sa týkajú nariadení (EÚ) č. 345/2013 a č. 346/2013 s cieľom udeliť orgánu ESMA právomoci v oblasti dohľadu. (37)S cieľom účinne vykonávať právomoci v oblasti dohľadu so zreteľom na kvalifikované fondy rizikového kapitálu, kvalifikované fondy sociálneho podnikania a európske dlhodobé investičné fondy a na ich správcov by ESMA mal mať možnosť vykonávať vyšetrovania a kontroly na mieste. Na podporu schopností ESMA v oblasti dohľadu by sa orgánu ESMA mala udeliť právomoc ukladať sankcie alebo pravidelné platby penále s cieľom donútiť osoby, aby ukončili porušovanie, poskytli úplné a správne informácie, o ktoré ESMA požiadal, alebo aby sa podrobili vyšetrovaniu či kontrole na mieste. V tomto nariadení by sa preto mali jasne vymedziť hranice takýchto administratívnych sankcií alebo iných administratívnych opatrení, ktoré by mali byť účinné, primerané a odrádzajúce a mali by zaistiť spoločný prístup a odrádzajúci účinok. Činnosti ESMA v oblasti vyšetrovania a presadzovania by sa mali v prípade potreby a na požiadanie opierať o podporu vnútroštátnych orgánov. Orgán ESMA by mal byť oprávnený delegovať niektoré z týchto funkcií späť na príslušné vnútroštátne orgány. (38)Článkom 40 nariadenia (EÚ) č. 600/2014 sa udeľujú orgánu ESMA dočasné intervenčné právomoci, ktoré za určitých podmienok umožňujú orgánu ESMA, aby dočasne zakázal alebo obmedzil v Únii uvádzanie na trh, distribúciu alebo predaj určitých finančných nástrojov alebo finančných nástrojov s určitými špecifickými vlastnosťami, alebo druh finančnej činnosti či postupu. Je zrejmé, že tieto právomoci zasahovať do produktov v súlade s nariadením (EÚ) č. 600/2014 sa uplatňujú na investičné spoločnosti a úverové inštitúcie zapojené do uvádzania na trh, distribúcie alebo predaja finančných nástrojov vrátane podielov v podnikoch kolektívneho investovania. Keďže podiely v podnikoch kolektívneho investovania môžu byť uvádzané na trh, distribuované alebo predávané priamo prostredníctvom správcovských spoločností podnikov kolektívneho investovania do prevoditeľných cenných papierov a investičných spoločností, ktorým bolo udelené povolenie v súlade so smernicou Európskeho parlamentu a Rady 2009/65/ES, a prostredníctvom správcov alternatívnych investičných fondov (správcov AIF), ktorým bolo udelené povolenie v súlade so smernicou Európskeho parlamentu a Rady 2011/61/EÚ, v záujme zvýšenia právnej istoty treba výslovne uviesť, že uvedené právomoci zasahovať do produktov v súlade s nariadením (EÚ) č. 600/2014 sa uplatňujú aj so zreteľom na správcovské spoločnosti PKIPCP a investičné spoločnosti PKIPCP, ako aj na správcov AIF. (39)V prísne vymedzených a výnimočných prípadoch môže ESMA použiť svoje právomoci zasahovať na obmedzenie alebo zákaz uvádzania na trh, predaja alebo distribúcie podielových listov alebo akcií v PKIPCP alebo AIF aj zo strany ich správcov. Bolo by to vhodné v prípade, keď sa navrhovaným opatrením rieši závažná obava týkajúca sa ochrany investorov alebo ohrozenia riadneho fungovania a integrity finančných trhov alebo stability celého finančného systému v Únii alebo jeho časti; regulačné požiadavky podľa práva Únie, ktoré sú uplatniteľné na príslušný finančný nástroj alebo činnosť, toto ohrozenie neriešia; a príslušný orgán alebo príslušné orgány neprijali opatrenie na riešenie tohto ohrozenia alebo opatrenia, ktoré sa prijali, nie sú na riešenie tohto ohrozenia postačujúce. (40)Nezrovnalosti týkajúce sa kvality, formátovania, spoľahlivosti a nákladov obchodných údajov majú škodlivý vplyv na transparentnosť, ochranu investora a efektívnosť trhu. S cieľom zlepšiť monitorovanie a obnovu obchodných údajov, zlepšiť konzistentnosť a kvalitu uvedených údajov a ich dostupnosti a prístupnosti pri vynaložení primeraných nákladov zo strany Únie pre relevantné obchodné miesta sa smernicou 2014/65/EÚ zaviedol nový právny režim služieb vykazovania údajov vrátane udeľovania povolení vo vzťahu k poskytovateľom služieb vykazovania údajov a dohľadu nad nimi. (41)Kvalita obchodných údajov a spracovanie a poskytovanie týchto údajov vrátane spracovania a poskytovania cezhraničných údajov má obrovský význam pre dosiahnutie cieľa nariadenia (EÚ) č. 600/2014, ktorým je posilnenie transparentnosti finančných trhov. Poskytovanie hlavných dátových služieb je preto kľúčové pre používateľov, aby mohli získať požadovaný prehľad o činnosti obchodovania na finančných trhoch v rámci Únie, a pre príslušné orgány, aby mohli získať presné a komplexné informácie o príslušných transakciách. (42)Z obchodných údajov sa okrem toho stáva základný nástroj na účinné presadzovanie požiadaviek vyplývajúcich z nariadenia (EÚ) č. 600/2014. Vzhľadom na cezhraničný rozmer spracovania údajov, kvalitu údajov a na potrebu dosiahnuť úspory z rozsahu a zabrániť nepriaznivému vplyvu možných rozdielov na kvalitu údajov a úlohy poskytovateľov služieb vykazovania údajov je prospešné a opodstatnené presunúť právomoci v oblasti dohľadu a udeľovania povolení vo vzťahu k poskytovateľom služieb vykazovania údajov z príslušných orgánov na ESMA a špecifikovať uvedené právomoci v nariadení (EÚ) č. 600/2014, čo súčasne umožní konsolidáciu prínosov vyplývajúcich z právomocí v oblasti zoskupovania údajov v rámci ESMA. (43)Retailoví investori by mali byť primerane informovaní o potenciálnych rizikách, keď sa rozhodnú investovať do finančného nástroja. Právny rámec Únie sa zameriava na zníženie rizika nekalého predaja, pri ktorom sa retailovým investorom predávajú finančné produkty, ktoré nevyhovujú ich potrebám alebo očakávaniam. Na tento účel sa smernicou 2014/65/EÚ a nariadením (EÚ) č. 600/2014 zlepšujú organizačné a obchodné požiadavky s cieľom zabezpečiť, aby investičné spoločnosti konali v najlepšom záujme svojich klientov. Tieto požiadavky zahŕňajú zverejňovanie zvýšeného rizika klientom, lepšie posúdenie vhodnosti odporúčaných produktov, ako aj povinnosť distribuovať finančné nástroje na určený cieľový trh, berúc pri tom na zreteľ také faktory, ako je platobná schopnosť emitentov. Orgán ESMA by mal plne využívať svoje právomoci na zabezpečenie konvergencie dohľadu a na podporu vnútroštátnych orgánov pri dosahovaní vysokej úrovne ochrany investorov a účinného dohľadu nad rizikami súvisiacimi s finančnými produktmi. (44)Je dôležité zabezpečiť účinné a efektívne predkladanie, zhromažďovanie, analýzu a uverejňovanie údajov na účely výpočtov na určenie požiadaviek na predobchodnú a poobchodnú transparentnosť a režimy obchodovacej povinnosti, ako aj na účely referenčných údajov v súlade s nariadením (EÚ) č. 600/2014 a nariadením (EÚ) č. 596/2014. Orgánu ESMA by preto mali byť udelené právomoci súvisiace so zhromažďovaním priamych údajov od účastníkov trhu vo vzťahu k požiadavkám na predobchodnú a poobchodnú transparentnosť, ako aj k udeľovaniu povolení poskytovateľom služieb vykazovania údajov a dohľadu nad uvedenými poskytovateľmi. (45)Udelenie uvedených právomocí orgánu ESMA umožňuje centrálne riadené udeľovanie povolení a centrálne riadený dohľad, v dôsledku čoho by sa zabránilo súčasnej situácii, keď sa od viacerých obchodných miest, systematických internalizátorov, APA a CTP požaduje, aby viacerým príslušným orgánom poskytli údaje, ktoré sa až potom poskytnú orgánu ESMA. Takýto centrálne riadený systém by mal byť pre účastníkov trhu veľmi prospešný, pokiaľ ide o vyššiu transparentnosť údajov, ochranu investorov a efektívnosť trhu. (46)Prenesenie právomocí v oblasti zhromažďovania údajov, udeľovania povolení a dohľadu z príslušných orgánov na ESMA má zásadný význam aj pre iné úlohy, ktoré ESMA vykonáva v súlade s nariadením (EÚ) č. 600/2014, ako je monitorovanie trhu, dočasné intervenčné právomoci orgánu ESMA a právomoci v oblasti riadenia pozícií, ako aj zabezpečenie konzistentného súladu s požiadavkami na predobchodnú a poobchodnú transparentnosť. (47)Na to, aby mohol ESMA účinne vykonávať svoje právomoci dohľadu v oblasti spracovania a poskytovania údajov, by mal mať možnosť vykonávať vyšetrovanie a kontroly na mieste. Orgán ESMA by mal mať možnosť ukladať sankcie alebo pravidelné platby penále s cieľom donútiť poskytovateľov služieb vykazovania údajov, aby ukončili porušovanie, poskytli úplné a správne informácie, o ktoré ESMA požiadal, alebo aby sa podrobili vyšetrovaniu či kontrole na mieste, a s cieľom ukladať administratívne sankcie alebo iné administratívne opatrenia, ak zistí, že sa osoba úmyselne alebo z nedbanlivosti dopustila porušenia nariadenia (EÚ) č. 600/2014. (48)Vo všetkých členských štátoch sú k dispozícii finančné produkty s použitím kritických referenčných hodnôt. Tieto referenčné hodnoty sú preto rozhodujúce pre fungovanie finančných trhov a finančnú stabilitu v Únii. Dohľad nad kritickými referenčnými hodnotami by preto mal zaujať holistický pohľad na možné vplyvy, a to nielen v členskom štáte, kde má sídlo správca, a v členských štátoch, kde majú sídlo prispievatelia, ale v rámci celej Únie. Je preto vhodné, aby kritické referenčné hodnoty na úrovni Únie boli pod dohľadom orgánu ESMA. S cieľom zabrániť duplicite úloh by správcovia kritických referenčných hodnôt mali byť pod dohľadom len zo strany ESMA, a to vrátane všetkých referenčných hodnôt aj tých, ktoré nie sú kritické, ktoré by mohli spravovať. (49)Ak však má referenčná hodnota kritický význam iba v jednom členskom štáte, v dôsledku väčšej blízkosti trhu by mohlo byť vhodné, aby ESMA úplne alebo čiastočne delegoval dohľad nad touto referenčnou hodnotou na príslušný orgán členského štátu, v ktorom má správca sídlo, ak ESMA na tento účel získal predchádzajúci súhlas uvedeného príslušného orgánu. (50)Keďže na správcov kritických referenčných hodnôt a prispievateľov ku kritickým referenčným hodnotám sa budú vzťahovať prísnejšie požiadavky ako na správcov iných referenčných hodnôt a prispievateľov k iným referenčným hodnotám, Komisia alebo ESMA by mali určiť referenčné hodnoty označované ako kritické a Komisia by ich mala kodifikovať. Keďže najlepší prístup k údajom a informáciám o referenčných hodnotách, nad ktorými vykonávajú dohľad, majú príslušné vnútroštátne orgány, mali by Komisii alebo ESMA oznámiť referenčné hodnoty, ktoré podľa ich názoru spĺňajú kritériá na to, aby boli identifikované ako kritické referenčné hodnoty. . (51)K harmonizovanému uplatňovaniu pravidiel podľa nariadenia (EÚ) 2016/1011 a ku konvergencii postupov dohľadu by podľa predpokladov mali prispieť kolégiá orgánov dohľadu pre kritické referenčné hodnoty. Keďže orgán ESMA je v priamom kontakte so všetkými vnútroštátnymi orgánmi dohľadu alebo je z týchto orgánov dohľadu vytvorený, tieto kolégiá orgánov dohľadu už nebudú potrebné. (52)Postup na určenie referenčného členského štátu pre správcov referenčných hodnôt so sídlom v tretích krajinách, ktorí žiadajú o uznanie v Únii, je príliš ťažkopádny a časovo náročný tak pre žiadateľov, ako aj pre príslušné vnútroštátne orgány. Žiadatelia by sa mohli pokúsiť ovplyvniť toto určovanie v nádeji na arbitráž dohľadu, tak isto ako správcovia iných referenčných hodnôt so sídlom v tretích krajinách, ktorí sa snažia o vstup do Únie prostredníctvom režimu schválenia. Títo správcovia referenčných hodnôt by si mohli vybrať svojho právneho zástupcu strategicky v tom členskom štáte, o ktorom sa domnievajú, že jeho dohľad je menej prísny. Harmonizovaný prístup k orgánu ESMA ako príslušnému orgánu pre referenčné hodnoty tretej krajiny a ich správcov vylúči tieto riziká a náklady na určenie referenčného členského štátu, ako aj následné kontroly. V dôsledku tejto úlohy príslušného orgánu pre referenčné hodnoty tretích krajín sa okrem toho orgán ESMA stane pre orgány dohľadu v tretích krajinách partnerom v Únii, čím sa cezhraničná spolupráca stane efektívnejšou a účinnejšou.

(53)Mnohí správcovia referenčných hodnôt, ak nie ich väčšina, sú banky alebo spoločnosti poskytujúce finančné služby, ktoré nakladajú s peniazmi klientov. S cieľom nespochybniť boj Únie proti praniu špinavých peňazí alebo financovaniu terorizmu by nevyhnutnou podmienkou na uzavretie dohody o spolupráci s príslušným orgánom v režime rovnocennosti mala byť skutočnosť, že krajina príslušného orgánu nie je na zozname jurisdikcií, ktoré majú strategické nedostatky vo svojich vnútroštátnych režimoch boja proti praniu špinavých peňazí a financovaniu terorizmu, ktoré predstavujú významné hrozby pre finančný systém Únie. (54)Takmer všetky referenčné hodnoty sú uvedené vo finančných produktoch, ktoré sú dostupné v niektorých členských štátoch, ak nie v celej Únii. S cieľom odhaliť riziká súvisiace s poskytovaním referenčných hodnôt, ktoré by už nemuseli byť spoľahlivé alebo reprezentatívne pre trh alebo ekonomickú realitu, ktorú majú merať, by príslušné orgány vrátane ESMA mali spolupracovať a v prípade potreby si navzájom pomáhať. (55)Vzhľadom na povahu dotknutých cenných papierov a emitentov určité druhy prospektov vypracovaných v súlade s nariadením (EÚ) 2017/1129 zahŕňajú cezhraničný rozmer v rámci Únie, úroveň technickej zložitosti a/alebo možné riziká regulatórnej arbitráže, ktoré sú také, že pri centralizovanom dohľade zo strany ESMA by sa dosiahli účinnejšie a efektívnejšie výsledky než pri dohľade vykonávanom na vnútroštátnej úrovni. Konsolidáciou schvaľovania takýchto prospektov na úrovni ESMA, ako aj súvisiacich činností dohľadu a presadzovania na úrovni ESMA by sa mali znížiť náklady na dodržiavanie predpisov a administratívne prekážky a zároveň by sa mala posilniť kvalita, konzistentnosť a efektívnosť dohľadu v Únii. (56)Súkromné umiestňovanie nemajetkových cenných papierov je dôležitým zdrojom kapitálu pre emitentov a má cezhraničnú povahu. Zatiaľ čo súkromné umiestňovanie u kvalifikovaných investorov si nevyžaduje prospekt, následné prijatie cenných papierov na obchodovanie na regulovanom trhu podlieha zverejneniu prospektu v súlade s nariadením (EÚ) 2017/1129. Režim prospektu poskytuje emitentom flexibilitu pri výbere ich domovského členského štátu, v ktorom je jednotková menovitá hodnota nemajetkových cenných papierov vyššia než 1 000 EUR. Keďže nemajetkové cenné papiere, ktorých sa týka súkromné umiestňovanie, majú zvyčajne jednotkovú menovitú hodnotu vyššiu ako 1 000 EUR, vytvára sa tým potenciál pre taktizovanie pri výbere regulačného orgánu. Poverením ESMA, aby schvaľoval takéto veľkoobchodné nemajetkové prospekty prijaté na obchodovanie na regulovanom trhu alebo v rámci jeho špecifického segmentu, do ktorého môžu mať prístup iba kvalifikovaní investori, by sa mal dosiahnuť dvojaký cieľ, a to zabezpečiť rovnaké podmienky pre emitentov a vyšší stupeň efektívnosti v dôsledku významného zjednodušenia schvaľovacích postupov. (57)Schvaľovanie prospektov týkajúcich sa cenných papierov zabezpečených aktívami, ako aj schvaľovanie prospektov, ktoré vypracovali špecializovaní emitenti, ako sú realitné spoločnosti, ťažobné spoločnosti, vedecko-výskumné spoločnosti alebo spoločnosti vodnej dopravy, vyžaduje, aby príslušné orgány mali k dispozícii vysoko špecializovaných pracovníkov, ktorí sa vo väčšine prípadov zaoberajú pomerne malým objemom prospektov. Niektoré nefinančné informácie, ktoré majú zverejniť špecializovaní emitenti, navyše nie sú stanovené v delegovaných aktoch uvedených v článku 13 nariadenia (EÚ) 2017/1129, ale sú ponechané na voľnú úvahu príslušných vnútroštátnych orgánov. To predstavuje potenciálny zdroj neefektívnosti a možnosť regulatórnej arbitráže. Poverením ESMA, aby schvaľoval tieto druhy prospektov, by sa mali na jednej strane zabezpečiť rovnaké podmienky vzhľadom na zverejňovanie informácií a odstrániť riziko regulatórnej arbitráže, a na strane druhej optimalizovať prideľovanie zdrojov pre oblasť dohľadu na úrovni Únie stanovením ESMA za centrum odborných znalostí, čím by sa posilnila efektívnosť dohľad nad dotknutými prospektmi. (58)Emitenti z tretích krajín, ktorí vypracúvajú prospekt v súlade s právom Únie, využívajú určitú flexibilitu, pokiaľ ide o výber svojho domovského členského štátu na účel schválenia prospektu, čo so sebou nesie riziko taktizovania pri výbere orgánu dohľadu v jednotlivých členských štátoch. Konsolidáciou takýchto schválení na úrovni ESMA by sa zaistil plne harmonizovaný prístup voči emitentom z tretích krajín a odstránila by sa možnosť regulatórnej arbitráže. Emitenti z tretích krajín tak budú mať ESMA ako jednotné kontaktné miesto v Únii bez ohľadu na členský štát (štáty), v ktorom (ktorých) ponúkajú svoje cenné papiere alebo žiadajú o prijatie na obchodovanie. Tým sa odstraňuje potreba určiť domovský členský štát v prípade takýchto emitentov z tretích krajín. (59)Režim rovnocennosti v prípade prospektov vypracovaných podľa vnútroštátnych právnych predpisov tretích krajín by sa mal zmeniť s cieľom zabezpečiť, aby posúdenie rovnocennosti a následné prijatie rozhodnutia Komisie neboli založené výlučne na požiadavkách na informácie o vnútroštátnych právnych predpisoch takýchto tretích krajín, ale aj na existencii rámca na preskúmanie a schválenie prospektu orgánom dohľadu tretej krajiny podľa potreby vrátane jej dodatkov a účinného dohľadu a presadzovania ponúk a prijatí na základe takéhoto prospektu. Na účely konzistentnosti s prístupom stanoveným v pracovnom dokumente útvarov Komisie „Rozhodnutia EÚ o rovnocennosti v politike finančných služieb: posúdenie“ [SWD(2017) 102 final] by Komisia mala mať možnosť podriadiť svoje rozhodnutie o rovnocennosti dodatočným podmienkam s cieľom chrániť integritu trhu v rámci Únie a podporovať vnútorný trh s finančnými službami, ako aj spoločné hodnoty a spoločné regulačné ciele na medzinárodnej úrovni. Takéto podmienky môžu zahŕňať požiadavku, aby tretia krajina zabezpečila účinný rovnocenný systém pre uznávanie prospektov vypracovaných v súlade s nariadením (EÚ) 2017/1129, alebo schopnosť ESMA spolupracovať s príslušným orgánom dohľadu tretej krajiny s cieľom priebežne monitorovať pravidlá tretej krajiny. (60)Ak právny mechanizmus a mechanizmus dohľadu tretej krajiny týkajúce sa prospektov vypracovaných v súlade s vnútroštátnym právom uvedenej tretej krajiny Komisia vyhlásila za rovnocenné a ak bola medzi ESMA a orgánom dohľadu tejto tretej krajiny uzavretá primeraná dohoda o spolupráci bola, akékoľvek prospekty schválené orgánom dohľadu tejto tretej krajiny, ktoré sa používajú v Únii na účely verejnej ponuky cenných papierov alebo ich prijatia na obchodovanie na regulovanom trhu, by mali byť predložené orgánu ESMA a pravidlá na určenie domovského členského štátu by sa mali prestať uplatňovať. (61)Keďže režim rovnocennosti stanovený v nariadení (EÚ) 2017/1129 vyžaduje, aby sa príslušné orgány a ESMA spoliehali na orgány dohľadu tretích krajín v prípade ponúk a prijímania na obchodovanie uskutočňovaných v Únii na základe prospektu vypracovaného v súlade s pravidlami tretích krajín, uvedené príslušné orgány a ESMA musia mať zároveň istotu, že v dotknutej tretej krajine je zabezpečené predchádzanie využívaniu finančného systému na účely prania špinavých peňazí a financovania terorizmu. Na tento účel, ako aj cieľom nespochybniť boj Únie proti praniu špinavých peňazí a/alebo financovaniu terorizmu by nevyhnutnou podmienkou na uzavretie dohody o spolupráci medzi ESMA a orgánom dohľadu tretej krajiny v režime rovnocennosti stanovenom v nariadení (EÚ) 2017/1129 malo byť, že táto tretia krajina nie je na zozname jurisdikcií, ktoré boli vyhlásené ako krajiny so strategickými nedostatkami vo vnútroštátnych mechanizmoch boja proti praniu špinavých peňazí a financovaniu terorizmu, ktoré predstavujú významné hrozby pre finančný systém Únie. (62)ESMA by mal mať právomoc ukladať administratívne sankcie alebo iné administratívne opatrenia za porušenia nariadenia (EÚ) 2017/1129 vzťahujúce sa na osobitné druhy prospektov, ktorých schválenie je zverené orgánu ESMA. V tomto nariadení by sa preto mali jasne vymedziť hranice takýchto administratívnych sankcií alebo iných administratívnych opatrení, ktoré by mali byť účinné, primerané a odrádzajúce. (63)Dohľad nad inzerciou týchto prospektov, ktorých schválenie je zverené orgánu ESMA, by sa mal takisto presunúť na ESMA. ESMA by mal mať možnosť vykonávať kontrolu dodržiavania súladu v prípade inzercie. Takéto kontroly by však mal vždy vykonávať orgán ESMA v súvislosti s každou inzerciou šírenou v členskom štáte, ktorého príslušný orgán formálne požiada orgán ESMA, aby využil svoju kontrolnú právomoc vždy, keď sa prospekt schválený orgánom ESMA používa na ponuku alebo prijatie v jeho jurisdikcii. Na vykonanie takejto úlohy by ESMA mal mať k dispozícii primerané ľudské zdroje s dostatočnými znalosťami príslušných vnútroštátnych pravidiel týkajúcich sa ochrany spotrebiteľa. (64)ESMA by mal vykonať kontrolu a schváliť všetky druhy prospektov vymedzené v tomto nariadení, ktoré budú predložené na schválenie od dátumu začatia uplatňovania tohto nariadenia. Druhy prospektov vymedzené v tomto nariadení, ktoré príslušný orgán schválil pred dátumom začatia uplatňovania tohto nariadenia, alebo ktoré boli príslušnému orgánu predložené na schválenie, ale k uvedenému dátumu neboli schválené, by mali aj naďalej zostať pod dohľadom uvedeného príslušného orgánu. S cieľom zabrániť akémukoľvek zmätku by sa takýto dohľad mal vzťahovať predovšetkým na ukončenie postupu kontroly a schvaľovania v prípade prospektov, ktoré ešte neboli schválené, a podľa potreby aj všetkých úloh súvisiacich so schvaľovaním a oznamovaním príslušných dodatkov a konečných podmienok. (65)Treba stanoviť primeranú lehotu na vykonanie potrebných mechanizmov v oblasti plánovanej štruktúry správy a riadenia, ako aj delegovaných a vykonávacích aktov s cieľom umožniť ESA a ostatným dotknutým stranám uplatňovať pravidlá zavedené týmto nariadením. (66)Nariadenie (EÚ) č. 1093/2010; nariadenie (EÚ) č. 1094/2010; nariadenie (EÚ) č. 1095/2010; nariadenie (EÚ) č. 345/2013; nariadenie (EÚ) č. 346/2013; Nariadenie (EÚ) č. 600/2014; nariadenie (EÚ) 2015/760; Nariadenie (EÚ) č. 2016/2011; Nariadenie (EÚ) 2017/1129 by sa preto malo zodpovedajúcim spôsobom zmeniť, PRIJALI TOTO NARIADENIE: Článok 1

Zmeny nariadenia (EÚ) č. 1093/2010 Nariadenie (EÚ) č. 1093/2010 sa mení takto: (1)Článok 1 sa mení takto: a)Odsek 2 sa nahrádza takto: „2. Orgán pre bankovníctvo koná v rámci právomocí udelených týmto nariadením a v rozsahu pôsobnosti smernice 2002/87/ES, smernice Európskeho parlamentu a Rady 2008/48/ES*, nariadenia Európskeho parlamentu a Rady (EÚ) č. 575/2013, smernice Európskeho parlamentu a Rady 2013/36/EÚ, smernice Európskeho parlamentu a Rady 2014/49/EÚ**, smernice Európskeho parlamentu a Rady 2014/92/EÚ***, nariadenia Európskeho parlamentu a Rady (EÚ) 2015/847****, smernice Európskeho parlamentu a Rady (EÚ) 2015/2366*****, a pokiaľ sa uvedené akty uplatňujú na úverové a finančné inštitúcie a príslušné orgány, ktoré nad nimi vykonávajú dohľad, v rámci rozsahu pôsobnosti príslušných častí smernice 2002/65/ES a smernice Európskeho parlamentu a Rady (EÚ) 2015/849******* vrátane všetkých smerníc, nariadení a rozhodnutí vychádzajúcich z uvedených aktov a všetkých ostatných právne záväzných aktov Únie, ktorými sa zverujú úlohy orgánu pre bankovníctvo. Orgán pre bankovníctvo koná tiež v súlade s nariadením Rady (EÚ) č. 1024/2013********.

* Smernica Európskeho parlamentu a Rady 2008/48/ES z 23. apríla 2008 o zmluvách o spotrebiteľskom úvere a o zrušení smernice Rady 87/102/EHS (Ú. v. EÚ L 133, 22.5.2008, s. 66). ** Smernica Európskeho parlamentu a Rady 2014/49/EÚ zo 16. apríla 2014 o systémoch ochrany vkladov. Text s významom pre EHP (Ú. v. EÚ L 173, 12.6.2014, s. 149). *** Smernica Európskeho parlamentu a Rady 2014/92/EÚ z 23. júla 2014 o porovnateľnosti poplatkov za platobné účty, o presune platobných účtov a o prístupe k platobným účtom so základnými funkciami. Text s významom pre EHP (Ú. v. EÚ L 257, 28.8.2014, s. 214). **** Nariadenie Európskeho parlamentu a Rady (EÚ) 2015/847 z 20. mája 2015 o údajoch sprevádzajúcich prevody finančných prostriedkov, ktorým sa zrušuje nariadenie (ES) č. 1781/2006 (Ú. v. EÚ L 141, 5.6.2015, s. 1). **** Smernica Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010, a ktorou sa zrušuje smernica 2007/64/ES (Ú. v. EÚ L 337, 23.12.2015, s. 35). ***** Smernica Európskeho parlamentu a Rady 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73). ***** Nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013, s. 63).“ b)V článku 1 ods. 2 sa dopĺňa tento pododsek: „Orgán pre bankovníctvo zároveň koná v rámci právomocí, ktoré mu udeľuje toto nariadenie, a v rámci rozsahu pôsobnosti smernice Európskeho parlamentu a Rady (EÚ) 2015/849 (*) v rozsahu, v akom sa uvedená smernica uplatňuje na prevádzkovateľov finančného sektora a na príslušné orgány, ktoré nad nimi vykonávajú dohľad. Výhradne na tento účel orgán EBA vykonáva úlohy, ktoré sú mu udelené ktorýmkoľvek právne záväzným aktom Únie týkajúcim sa Európskeho orgánu pre poisťovníctvo a dôchodkové poistenie zamestnancov zriadeného nariadením (EÚ) č. 1094/2010 alebo týkajúcim sa Európskeho orgánu pre cenné papiere a trhy zriadeného nariadením (EÚ) č. 1095/2010. Pri výkone takýchto úloh orgán pre bankovníctvo uvedené orgány priebežne informuje o svojich činnostiach týkajúcich sa akéhokoľvek subjektu, ktorý je „finančnou inštitúciou“ v zmysle vymedzenia v článku 4 ods. 1 nariadenia (EÚ) č. 1094/2010 alebo „účastníkom finančného trhu“ v zmysle vymedzenia v článku 4 ods. 1 nariadenia (EÚ) č. 1095/2010.“ (*) Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (Ú. v. EÚ L 141, 5.6.2015, s. 73)“; (2)V článku 2 ods. 5 sa vkladá tento pododsek: „Odkazy v tomto nariadení týkajúce sa dohľadu zahŕňajú činnosti všetkých príslušných orgánov vykonávané v súlade s legislatívnymi aktmi uvedenými v článku 1 ods. 2.“ (3)Článok 4 sa mení takto: a) Bod 1 sa nahrádza takto: „1. finančné inštitúcie“ sú akékoľvek podniky podliehajúce regulácii a dohľadu v súlade s aktmi Únie uvedenými v článku 1 ods. 2; “; aa) vkladá sa tento bod 1a: „1a) „prevádzkovatelia finančného sektora“ sú akékoľvek subjekty, na ktoré sa vzťahuje smernica (EÚ) 2015/849 a ktoré sú buď „finančnou inštitúciou“ v zmysle vymedzenia v článku 4 ods. 1 tohto nariadenia a v článku 4 ods. 1 nariadenia (EÚ) č. 1094/2010 alebo „účastníkom finančného trhu“ v zmysle vymedzenia v článku 4 ods. 1 nariadenia (EÚ) č. 1095/2010“; b) V bode 2 sa písmeno i) nahrádza takto: „i) príslušné orgány vymedzené v článku 4 ods. 1 bode 40 nariadenia (EÚ) č. 575/2013 vrátane Európskej centrálnej banky v súvislosti s otázkami týkajúcimi sa úloh, ktorými bola poverená podľa nariadenia (EÚ) č. 1024/2013;“ c) V bode 2 sa písmeno ii) nahrádza takto:

„ii) v súvislosti so smernicou 2002/65/ES a smernicou (EÚ) 2015/849 orgány príslušné zabezpečovať dodržiavanie požiadaviek uvedených smerníc uvedenej smernice zo strany úverových a finančných inštitúcií; iia) v súvislosti so smernicou (EÚ) 2015/849 orgány, ktoré vykonávajú dohľad nad finančnými inštitúciami a sú príslušné zabezpečovať ich súlad s požiadavkami uvedenej smernice“; d) V bode 2 sa písmeno iii) nahrádza takto: „iii) v súvislosti so systémami ochrany vkladov subjekty, ktoré spravujú systémy ochrany vkladov podľa smernice Európskeho parlamentu a Rady 2014/49/EÚ, alebo v prípade, ak prevádzku systému ochrany vkladov spravuje súkromná spoločnosť, orgán verejnej moci, ktorý vykonáva dohľad nad týmito systémami podľa uvedenej smernice, a príslušné správne orgány uvedené v uvedenej smernici; a“; e) V bode 2 sa dopĺňajú tieto písmená v) a vi): „v) príslušné orgány uvedené v smernici 2014/17/EÚ; v nariadení 2015/751, smernici (EÚ) 2015/2366, smernici 2009/110/ES, nariadení (ES) č. 924/2009 a nariadení (EÚ) č. 260/2012; vi) subjekty a orgány uvedené v článku 20 smernice 2008/48/ES.“ (4)Článok 6 sa mení takto: a) Bod 2 sa nahrádza takto: „2. výkonná rada, ktorá vykonáva úlohy stanovené v článku 47;“ b) Bod 4 sa vypúšťa; (5) Článok 8 sa mení takto: a) Odsek 1 sa mení takto: i) Písmeno aa) sa nahrádza takto: 1) „aa) vypracovať a aktualizovať príručku dohľadu Únie nad finančnými inštitúciami v Únii;“ ii) Vkladá sa toto písmeno ab): 2)„ab) vypracovať a aktualizovať príručku riešenia krízových situácií Únie zameranú na riešenie krízových situácií finančných inštitúcií v Únii, v ktorej sa stanovujú najlepšie postupy dohľadu a vysokokvalitné metodiky a procesy;“ iii) Písmená e) a f) sa nahrádzajú takto: 3)„e) organizovať a vykonávať preskúmania príslušných orgánov a v tejto súvislosti vydávať usmernenia a odporúčania a identifikovať najlepšie postupy s cieľom posilniť konzistentnosť výsledkov dohľadu; 4)f) monitorovať a hodnotiť vývoj na trhu v oblasti svojej pôsobnosti, v relevantných prípadoch aj vývoj týkajúci sa trendov v oblasti úverov, najmä pre domácnosti a MSP, a v oblasti inovatívnych finančných služieb;“

iv) Písmeno h) sa nahrádza takto: 5)„h) zvyšovať ochranu vkladateľov, spotrebiteľov a investorov;“ v) Dopĺňa sa toto písmeno l): „l) prispievať k predchádzaniu využívaniu finančného systému na účely prania špinavých peňazí a financovania terorizmu.“ b) V odseku 1a sa vkladá toto písmeno c): „c) zohľadňovať technologické inovácie, inovatívne a udržateľné obchodné modely, ako aj integráciu environmentálnych a sociálnych faktorov a faktorov týkajúcich sa verejnej správy.“ c) Odsek 2 sa mení takto: i) Vkladá sa písmeno ca): „ca) vydávať odporúčania, ako sa stanovuje v článkoch 29a a 31a;“ ii) Písmeno h) sa nahrádza takto: „h) zhromažďovať nevyhnutné informácie o finančných inštitúciách, ako sa stanovuje v článkoch 35 a 35b;“ (6)Článok 9 sa mení takto: Odsek 2 sa nahrádza takto: „2. Orgán pre bankovníctvo monitoruje nové a existujúce finančné aktivity a môže prijať usmernenia a odporúčania s cieľom podporovať bezpečnosť a spoľahlivosť trhov a konvergenciu regulačných postupov a postupov dohľadu.“ Odsek 4 sa nahrádza takto: „4. Orgán pre bankovníctvo zriadi ako svoju nedeliteľnú súčasť výbor pre finančné inovácie, ktorý bude združovať všetky relevantné príslušné orgány a orgány zodpovedné za ochranu spotrebiteľov s cieľom dosiahnuť koordinovaný prístup pri regulácii a dohľade v prípade nových alebo inovatívnych finančných aktivít a poskytovať orgánu pre bankovníctvo poradenstvo, ktoré má predkladať Európskemu parlamentu, Rade a Komisii. Orgán pre bankovníctvo môže ako súčasť výboru zahrnúť aj vnútroštátne orgány na ochranu údajov.“ 6a) Vkladajú sa tieto články 9a a 9b: „Článok 9a

Osobitné úlohy týkajúce sa boja proti praniu špinavých peňazí a financovaniu terorizmu 1.Orgán pre bankovníctvo zohráva vedúcu úlohu pri podpore integrity, transparentnosti a bezpečnosti vo finančnom systéme prostredníctvom prijímania opatrení na predchádzanie praniu špinavých peňazí a financovaniu terorizmu a boj proti nim, a to aj: a)zhromažďovaním informácií od príslušných orgánov súvisiacich s nedostatkami identifikovanými v procesoch a postupoch prevádzkovateľov finančného sektora, ich systémoch správy a riadenia, posúdeniach odbornej spôsobilosti a dôveryhodnosti, obchodných modeloch a činnostiach s cieľom predchádzať praniu špinavých peňazí a financovaniu terorizmu, ako aj v opatreniach prijatých príslušnými orgánmi. Príslušné orgány poskytujú všetky takéto informácie orgánu pre bankovníctvo popri všetkých povinnostiach podľa článku 35. Orgán pre bankovníctvo úzko koordinuje činnosť s finančnými spravodajskými jednotkami;

b)vypracovaním spoločných štandardov na boj proti praniu špinavých peňazí a financovaniu terorizmu vo finančnom sektore a podporou ich konzistentného vykonávania; c)monitorovaním vývoja na trhu a posudzovaním zraniteľnosti voči praniu špinavých peňazí a financovaniu terorizmu vo finančnom sektore. 2.Orgán pre bankovníctvo zriadi a priebežne aktualizuje centrálnu databázu informácií zhromaždených v súlade s odsekom 1 písm. a). Orgán pre bankovníctvo zabezpečí, aby sa informácie analyzovali a sprístupňovali príslušným orgánom na základe zásady „need-to-know“ a na dôvernej báze. 3.Orgán pre bankovníctvo podporuje konvergenciu postupov dohľadu uvedenú v smernici (EÚ) 2015/849, a to aj uskutočňovaním pravidelných preskúmaní, v súlade s článkom 30. Ak z takéhoto preskúmania vyplynú vážne nedostatky v identifikácii, posudzovaní alebo riešení rizík týkajúcich sa prania špinavých peňazí a financovania terorizmu a ak príslušný orgán neprijme opatrenia na zavedenie nadväzných opatrení uvedených v správe podľa článku 30 ods. 3, orgán pre bankovníctvo informuje Európsky parlament, Radu a Komisiu. 4.Orgán pre bankovníctvo pravidelne uskutočňuje u príslušných orgánov posúdenia rizík s hlavným zameraním na príslušné orgány podľa článku 4 ods. 2 písm. iia) s cieľom otestovať ich stratégie a zdroje určené na riešenie a monitorovanie najvýznamnejších nových rizík súvisiacich s praním špinavých peňazí a financovaním terorizmu. Orgán pre bankovníctvo informuje Komisiu o výsledkoch týchto posúdení rizík, a to aj začlenením analýzy výsledkov do stanoviska, ktoré je podľa článku 6 ods. 5 smernice (EÚ) 2015/849 povinný predložiť. 5.V závažných prípadoch prania špinavých peňazí alebo financovania terorizmu, ktoré majú vplyv na cezhraničné záležitosti súvisiace s tretími krajinami, má orgán pre bankovníctvo vedúcu úlohu pri sprostredkúvaní spolupráce medzi príslušnými orgánmi v Únii a príslušnými orgánmi v tretích krajinách. 6.Orgán pre bankovníctvo zriadi trvalý interný výbor pre boj proti praniu špinavých peňazí a financovaniu terorizmu, ktorý bude koordinovať opatrenia s cieľom bojovať proti praniu špinavých peňazí a financovaniu terorizmu a vypracúvať návrhy rozhodnutí, ktoré má orgán pre bankovníctvo prijať v súlade s článkom 44. 7.Výboru predsedá predseda rady orgánov dohľadu a výbor je zložený z vedúcich predstaviteľov orgánov príslušných na zabezpečovanie súladu finančných inštitúcií s požiadavkami smernice (EÚ) 2015/849. Na účasť na zasadnutiach výboru môžu navyše ako pozorovateľov nominovať predstaviteľov na vysokej úrovni aj Komisia, Európsky výbor pre systémové riziká (ESRB), Rada pre dohľad Európskej centrálnej banky, Európsky orgán pre poisťovníctvo a dôchodkové poistenie zamestnancov a Európsky orgán pre cenné papiere a trhy.“ Článok 9b

Žiadosť o informácie súvisiace s predchádzaním praniu špinavých peňazí a financovaniu terorizmu 1.V záležitostiach týkajúcich sa predchádzania využívaniu finančného systému na účely prania špinavých peňazí a financovania terorizmu v súlade so smernicou (EÚ) 2015/849 môže orgán pre bankovníctvo, ak zistil náznaky závažného porušenia predpisov, požiadať príslušný orgán podľa článku 4 ods. 2 písm. iia), aby vyšetril možné porušenia práva Únie a, ak sa toto právo skladá zo smerníc alebo ak výslovne členským štátom poskytuje určité možnosti, porušenia vnútroštátnych právnych predpisov, ktorými sa transponujú smernice alebo ktorými sa vykonávajú možnosti poskytnuté členským štátom v práve Únie, ktorých sa dopustil prevádzkovateľ finančného sektora, a aby v súvislosti s takýmito porušeniami zvážil uloženie sankcií uvedenému prevádzkovateľovi. Ak je to nutné, môže zároveň požiadať príslušný orgán podľa článku 4 ods. 2 písm. iia), aby zvážil prijatie individuálneho rozhodnutia určeného uvedenému prevádzkovateľovi finančného sektora, v ktorom mu uloží povinnosť prijať všetky potrebné opatrenia na dosiahnutie súladu s jeho povinnosťami vyplývajúcimi z priamo uplatniteľného práva Únie alebo z vnútroštátnych právnych predpisov, ktorými sa transponujú smernice alebo ktorými sa vykonávajú možnosti udelené členským štátom na základe práva Únie, a to vrátane upustenia od akéhokoľvek konania. 2.Príslušný orgán akejkoľvek žiadosti, ktorá mu je určená v súlade s odsekom 1, vyhovie a informuje o tom orgán pre bankovníctvo do 10 dní od prijatia krokov, ktoré prijal alebo plánuje prijať na dosiahnutie súladu s uvedenou žiadosťou. 3.Bez toho aby boli dotknuté právomoci Komisie na základe článku 258 ZFEÚ, ak príslušný orgán nedosiahne súlad s odsekom 2 tohto článku, uplatňuje sa článok 17.“ (7)Článok 16 sa mení takto: a) V odseku 1 sa dopĺňa tento pododsek: „Orgán pre bankovníctvo môže adresovať usmernenia a odporúčania aj orgánom členských štátov, ktoré nie sú vymedzené ako príslušné orgány podľa tohto nariadenia, ale ktoré sú oprávnené na zabezpečovanie uplatňovania aktov uvedených v článku 1 ods. 2.“ b) Odsek 2 sa nahrádza takto: „2. S výnimkou mimoriadnych okolností orgán pre bankovníctvo uskutočňuje otvorené verejné konzultácie týkajúce sa usmernení a odporúčaní, ktoré vydáva, a vykonáva analýzu prípadných nákladov a prínosov súvisiacich s vydávaním týchto usmernení a odporúčaní. Tieto konzultácie a analýzy sú primerané rozsahu pôsobnosti, povahe a vplyvu usmernení alebo odporúčaní. S výnimkou mimoriadnych okolností orgán pre bankovníctvo požiada o stanovisko alebo radu aj skupinu zainteresovaných strán v bankovníctve uvedenú v článku 37.“ c) V odseku 4 sa dopĺňa táto veta: „V správe sa takisto vysvetľuje, akým spôsobom orgán pre bankovníctvo odôvodnil vydanie usmernení a odporúčaní, a zhŕňa spätná väzba z verejných konzultácií súvisiacich s týmito usmerneniami a odporúčaniami.“

d) Dopĺňa sa tento odsek 5: „5. Ak sa dve tretiny členov skupiny zainteresovaných strán v bankovníctve domnievajú, že vydaním určitých usmernení alebo odporúčaní orgán pre bankovníctvo prekročil svoju právomoc, môžu poslať Komisii odôvodnené stanovisko. Komisia požiada orgán pre bankovníctvo o vysvetlenie s odôvodnením týkajúcim sa vydania príslušných usmernení alebo odporúčaní. Po doručení vysvetlenia orgánom pre bankovníctvo Komisia posúdi rozsah pôsobnosti usmernení alebo odporúčaní vzhľadom na právomoci orgánu pre bankovníctvo. Ak sa Komisia domnieva, že orgán pre bankovníctvo prekročil svoju právomoc, a po tom, ako orgán pre bankovníctvo mal možnosť vyjadriť svoje názory, môže Komisia prijať vykonávacie rozhodnutie, ktorým požiada orgán pre bankovníctvo o zrušenie príslušných usmernení alebo odporúčaní. Rozhodnutie Komisie sa zverejňuje.“ (8) Článok 17 sa mení takto: a)V odseku 2 sa dopĺňajú tieto pododseky: „Bez toho, aby boli dotknuté právomoci stanovené v článku 35, orgán pre bankovníctvo môže adresovať náležite opodstatnenú a odôvodnenú žiadosť o informácie priamo iným príslušným orgánom alebo príslušným finančným inštitúciám vždy, keď to považuje za potrebné na účely vyšetrovania údajného porušenia alebo neuplatnenia práva Únie. Ak je odôvodnená žiadosť určená finančným inštitúciám, vysvetlí sa v nej, prečo sú informácie potrebné na účely vyšetrovania údajného porušenia alebo neuplatnenia práva Únie. Adresát takejto žiadosti poskytne orgánu pre bankovníctvo jasné, presné a úplné informácie bez zbytočného odkladu. Ak bola žiadosť o informácie adresovaná finančnej inštitúcii, orgán pre bankovníctvo informuje o takejto žiadosti relevantné príslušné orgány. Príslušné orgány pomáhajú orgánu pre bankovníctvo pri zhromažďovaní takýchto informácií, ak ich o to orgán pre bankovníctvo požiada.“ b)Odseky 6 a 7 sa nahrádzajú takto: „6. Bez toho, aby boli dotknuté právomoci Komisie podľa článku 258 ZFEÚ, ak príslušný orgán nedodrží formálne stanovisko uvedené v odseku 4 v lehote tam stanovenej a ak treba včas napraviť takéto nedodržanie, aby sa zachovali alebo obnovili neutrálne podmienky hospodárskej súťaže na trhu alebo zabezpečilo riadne fungovanie a integrita finančného systému, môže orgán pre bankovníctvo v prípade, že príslušné požiadavky v zmysle aktov uvedených v článku 1 ods. 2 sa priamo vzťahujú na finančné inštitúcie alebo, v kontexte záležitostí súvisiacich s predchádzaním praniu špinavých peňazí a financovaniu terorizmu a bojom proti nim, na prevádzkovateľov finančného sektora, prijať individuálne rozhodnutie určené finančnej inštitúcii alebo prevádzkovateľovi finančného sektora, v ktorom ich požiada o priatie všetkých potrebných opatrení na dodržiavanie ich povinností vyplývajúcich z práva Únie, vrátane zastavenia akejkoľvek činnosti. V záležitostiach týkajúcich sa predchádzania využívaniu finančného systému na účely prania špinavých peňazí alebo financovania terorizmu, ak príslušné požiadavky v zmysle aktov uvedených v článku 1 ods. 2 nie sú priamo uplatniteľné na prevádzkovateľov finančného sektora, orgán pre bankovníctvo môže prijať rozhodnutie, ktorým príslušný orgán požiada, aby dodržal formálne stanovisko uvedené v odseku 4 v časovej lehote, ktorá je v ňom uvedená. Ak tento orgán uvedené rozhodnutie nedodrží, orgán pre bankovníctvo môže takisto prijať rozhodnutie v súlade s prvým pododsekom. Na tento účel orgán pre bankovníctvo uplatňuje všetko relevantné právo Únie a, ak sa uvedené právo Únie skladá zo smerníc, vnútroštátne právne predpisy, ktorými sa uvedené smernice transponujú. Ak sa príslušné právo Únie skladá z nariadení a ak sa uvedenými nariadeniami v súčasnosti členským štátom výslovne poskytujú určité možnosti, orgán pre bankovníctvo uplatňuje aj vnútroštátne právne predpisy, ktorými sa vykonávajú tieto možnosti. Rozhodnutie orgánu pre bankovníctvo musí byť v súlade s formálnym stanoviskom, ktoré vydáva Komisia v súlade s odsekom 4 tohto článku. 7. Rozhodnutia prijaté v súlade s odsekom 6 majú prednosť pred akýmkoľvek predchádzajúcim rozhodnutím, ktoré v rovnakej veci prijali príslušné orgány. Pri prijímaní opatrení v súvislosti so záležitosťami, ktoré podliehajú formálnemu stanovisku podľa odseku 4 tohto článku alebo rozhodnutiu podľa odseku 6, príslušné orgány dodržiavajú formálne stanovisko alebo rozhodnutie, podľa konkrétneho prípadu.“ (9)Článok 19 sa mení takto: a) Odsek 1 sa nahrádza takto: „1. V prípadoch špecifikovaných v aktoch Únie uvedených v článku 1 ods. 2 a bez toho, aby boli dotknuté právomoci stanovené v článku 17, môže orgán pre bankovníctvo pomôcť príslušným orgánom dosiahnuť dohodu v súlade s postupom uvedeným v odsekoch 2 až 4 v ktoromkoľvek z týchto prípadov: a) na žiadosť jedného alebo viacerých dotknutých príslušných orgánov v prípadoch, keď príslušný orgán nesúhlasí s postupom alebo obsahom opatrenia, s navrhovaným opatrením alebo nečinnosťou iného príslušného orgánu; b) z vlastného podnetu, ak na základe objektívnych kritérií možno určiť, že medzi príslušnými orgánmi došlo k sporu. Ak si akty uvedené v článku 1 ods. 2 vyžadujú, aby príslušné orgány prijali spoločné rozhodnutie, v prípade chýbajúceho spoločného rozhodnutia uvedených orgánov v rámci lehôt stanovených v uvedených aktoch sa predpokladá, že došlo k sporu.“

b) Vkladajú sa tieto odseky 1a a 1b: „1a. Dotknuté príslušné orgány bezodkladne informujú orgán pre bankovníctvo o tom, že sa nedosiahla dohoda, v týchto prípadoch: a) ak lehota na dosiahnutie dohody medzi príslušnými orgánmi bola stanovená v aktoch Únie uvedených v článku 1 ods. 2, a v skoršom z týchto prípadov: i) ak lehota uplynula; ii) ak jeden alebo viaceré dotknuté príslušné orgány na základe objektívnych kritérií dospeli k záveru, že spor existuje; b) ak lehota na dosiahnutie dohody medzi príslušnými orgánmi nebola stanovená v aktoch Únie uvedených v článku 1 ods. 2, a v skoršom z týchto prípadov: i) ak jeden alebo viaceré dotknuté príslušné orgány na základe objektívnych kritérií dospeli k záveru, že spor existuje; alebo ii) ak uplynuli dva mesiace odo dňa, kedy príslušný orgán dostal žiadosť od iného príslušného orgánu, aby prijal určité opatrenia s cieľom dodržať uvedené akty Únie a dožiadaný orgán ešte neprijal rozhodnutie na základe uvedenej žiadosti. 1b. Predseda posúdi, či by mal orgán pre bankovníctvo konať v súlade s odsekom 1. Ak orgán pre bankovníctvo zasiahne z vlastného podnetu, svoje rozhodnutie o zásahu oznámi dotknutým príslušným orgánom. Až do rozhodnutia orgánu pre bankovníctvo v súlade s postupom stanoveným v článku 47 ods. 3a v prípadoch, keď si akty uvedené v článku 1 ods. 2 vyžadujú prijatie spoločného rozhodnutia, všetky príslušné orgány zapojené do spoločného rozhodnutia odložia svoje individuálne rozhodnutia. Ak sa orgán pre bankovníctvo rozhodne konať, musia všetky príslušné orgány zapojené do spoločného rozhodnutia odložiť svoje rozhodnutia dovtedy, kým sa neuzavrie postup stanovený v odsekoch 2 a 3.“ c) Odsek 3 sa nahrádza takto: „Ak dotknuté príslušné orgány nedosiahnu počas zmierovacej fázy dohodu uvedenú v odseku 2, orgán pre bankovníctvo môže prijať rozhodnutie, na základe ktorého sa od týchto orgánov vyžaduje, aby prijali konkrétne opatrenie alebo aby sa zdržali určitého opatrenia s cieľom urovnať záležitosť v záujme zabezpečenia súladu s právom Únie. Rozhodnutie orgánu pre bankovníctvo je pre dotknuté príslušné orgány záväzné. . Na základe rozhodnutia orgánu pre bankovníctvo sa od príslušných orgánov môže vyžadovať, aby zrušili alebo zmenili rozhodnutie, ktoré prijali, alebo aby využili právomoci, ktoré majú podľa príslušného práva Únie.“ d) Vkladá sa tento odsek 3a: „3 a. Orgán pre bankovníctvo informuje dotknuté príslušné orgány o uzavretí postupu podľa odsekov 2 a 3, a prípadne aj o svojom rozhodnutí prijatom podľa odseku 3.“ e) Odsek 4 sa nahrádza takto: „4. Bez toho, aby boli dotknuté právomoci Komisie podľa článku 258 zmluvy, ak príslušný orgán nedodrží rozhodnutie orgánu pre bankovníctvo, a tým nezabezpečí, aby finančná inštitúcia spĺňala požiadavky, ktoré sa na ňu priamo vzťahujú v zmysle aktov uvedených v článku 1 ods. 2, orgán pre bankovníctvo môže prijať individuálne rozhodnutie určené finančnej inštitúcii, v ktorom ju požiada o potrebné opatrenia na dodržiavanie jej povinností vyplývajúcich z práva Únie, vrátane zastavenia akejkoľvek činnosti.“ „4. Bez toho, aby boli dotknuté právomoci Komisie podľa článku 258 ZFEÚ, ak príslušný orgán nedodrží rozhodnutie orgánu pre bankovníctvo, a tým nezabezpečí, aby finančná inštitúcia alebo, v kontexte záležitostí súvisiacich s predchádzaním praniu špinavých peňazí a financovaniu terorizmu a bojom proti nim, prevádzkovateľ finančného sektora spĺňali požiadavky, ktoré sa na nich priamo vzťahujú v zmysle aktov uvedených v článku 1 ods. 2, orgán pre bankovníctvo môže prijať individuálne rozhodnutie určené finančnej inštitúcii alebo prevádzkovateľovi finančného sektora, v ktorom ich požiada o prijatie všetkých potrebných opatrení na dodržiavanie ich povinností vyplývajúcich z práva Únie, vrátane zastavenia akejkoľvek činnosti. V záležitostiach týkajúcich sa predchádzania využívaniu finančného systému na účely prania špinavých peňazí a financovania terorizmu môže orgán pre bankovníctvo prijať aj rozhodnutie v súlade s prvým pododsekom, ak príslušné požiadavky v zmysle aktov uvedených v článku 1 ods. 2 nie sú priamo uplatniteľné na prevádzkovateľov finančného sektora. Na tento účel orgán pre bankovníctvo uplatňuje všetko relevantné právo Únie a, ak sa uvedené právo Únie skladá zo smerníc, vnútroštátne právne predpisy, ktorými sa uvedené smernice transponujú. Ak sa príslušné právo Únie skladá z nariadení a ak sa uvedenými nariadeniami v súčasnosti členským štátom výslovne poskytujú určité možnosti, orgán pre bankovníctvo uplatňuje aj vnútroštátne právne predpisy, ktorými sa vykonávajú tieto možnosti.“ (10)Článok 22 sa mení takto: a)Odsek 1a sa vypúšťa;

b)V odseku 4 sa druhý pododsek nahrádza takto: „Na tento účel môže orgán pre bankovníctvo využiť právomoci, ktoré sú mu udelené podľa tohto nariadenia vrátane článkov 35 a 35b.“ (11)Článok 29 sa mení takto: a) Odsek 1 sa mení takto: i) Vkladá sa toto písmeno aa): „aa) vydáva strategický plán dohľadu v súlade s článkom 29a;“ ii) Písmeno b) sa nahrádza takto: „b) podporuje účinnú dvojstrannú a viacstrannú výmenu informácií medzi príslušnými orgánmi, ktoré sa týkajú všetkých relevantných záležitostí, ak to je vhodné vrátane kybernetickej bezpečnosti a kybernetických útokov pri plnom dodržaní uplatniteľných ustanovení týkajúcich sa dôvernosti a ochrany údajov stanovených v príslušných právnych predpisoch Únie;“ iii) Písmeno e) sa nahrádza takto: „e) navrhuje sektorové a medzisektorové školiace programy, a to aj so zreteľom na technologické inovácie, uľahčuje výmeny zamestnancov a podnecuje príslušné orgány, aby zintenzívnili využívanie schém dočasného preloženia zamestnancov a ostatných nástrojov;“ b) V odseku 2 sa dopĺňa tento pododsek: „Na účely stanovenia spoločnej kultúry dohľadu orgán pre bankovníctvo vypracúva a udržiava aktualizovanú príručku dohľadu Únie nad finančnými inštitúciami v Únii s ohľadom na meniace sa obchodné postupy a obchodné modely finančných inštitúcií. Orgán pre bankovníctvo takisto vypracúva a udržiava aktualizovanú príručku Únie zameranú na riešenie krízových situácií finančných inštitúcií v Únii. V príručke dohľadu Únie i v príručke Únie zameranej na riešenie krízových situácií sa stanovujú najlepšie postupy dohľadu a špecifikujú sa vysokokvalitné metodiky a procesy.“ (12)Vkladá sa tento článok 29a: „Článok 29a Strategický plán dohľadu 1. Po nadobudnutí účinnosti nariadenia [XXX vložiť odkaz na pozmeňujúce nariadenie] a potom každé tri roky do 31. marca orgán pre bankovníctvo vydá odporúčanie určené príslušným orgánom, v ktorom sa stanovujú strategické ciele a priority v oblasti dohľadu (ďalej len „strategický plán dohľadu“), pričom zohľadní všetky príspevky od príslušných orgánov. Orgán pre bankovníctvo strategický plán dohľadu postúpi pre informáciu Európskemu parlamentu, Rade a Komisii a zverejní ho na svojom webovom sídle. Strategický plán dohľadu určí osobitné priority pre činnosti v oblasti dohľadu s cieľom podporovať konzistentné, efektívne a účinné postupy v oblasti dohľadu a spoločné, jednotné a konzistentné uplatňovanie práva Únie a riešiť príslušné mikroprudenciálne trendy, možné riziká a slabé miesta určené v súlade s článkom 32. 2. Každoročne do 30. septembra predkladá každý príslušný orgán orgánu pre bankovníctvo na zváženie návrh ročného pracovného programu na nasledujúci rok, pričom konkrétne uvedie, ako je uvedený návrh programu zosúladený so strategickým plánom dohľadu. Návrh ročného pracovného programu obsahuje konkrétne ciele a priority pre činnosti v oblasti dohľadu a kvantitatívne a kvalitatívne kritériá výberu finančných inštitúcií, trhových postupov a trhového správania a finančných trhov, ktoré má preskúmať príslušný orgán predkladajúci návrh ročného pracovného programu počas roka, na ktorý sa vzťahuje tento program. 3. Orgán pre bankovníctvo posudzuje návrh ročného pracovného programu a ak existujú významné riziká ohrozujúce dosiahnutie priorít stanovených v strategickom pláne dohľadu, orgán pre bankovníctvo vydá pre dotknutý príslušný orgán odporúčanie, v ktorom sa zameria na zosúladenie ročného pracovného programu dotknutého príslušného orgánu so strategickým plánom dohľadu.

Príslušné orgány každoročne do 31. decembra prijímajú svoje ročné pracovné programy, pričom zohľadňujú všetky takéto odporúčania. 4. Každoročne do 31. marca každý príslušný orgán zašle orgánu pre bankovníctvo správu o plnení ročného pracovného programu. Správa musí obsahovať minimálne tieto informácie: a) opis činností dohľadu a preskúmanie finančných inštitúcií, trhových praktík a trhového správania a finančných trhov, ako aj opis administratívnych opatrení a sankcií uložených finančným inštitúciám zodpovedným za porušenia práva Únie a vnútroštátnych právnych predpisov; b) opis činností, ktoré boli uskutočnené a ktoré neboli plánované v ročnom pracovnom programe; c) výpočet činností stanovených v ročnom pracovnom programe, ktoré neboli vykonané, a ciele tohto programu, ktoré neboli splnené, ako aj dôvody, z akých uvedené činnosti neboli vykonané a uvedené ciele neboli dosiahnuté. 5. Orgán pre bankovníctvo posudzuje správy o vykonávaní príslušných orgánov. Ak existujú významné riziká ohrozujúce dosiahnutie priorít stanovených v strategickom pláne dohľadu, orgán pre bankovníctvo vydá pre každý dotknutý príslušný orgán odporúčanie o tom, ako možno napraviť príslušné nedostatky v jeho činnostiach. Na základe správ a vlastného posúdenia rizík orgán pre bankovníctvo určí činnosti príslušných orgánov, ktoré sú rozhodujúce pri plnení strategického plánu dohľadu, a podľa potreby vykoná preskúmania týchto činností podľa článku 30. 6. Orgán pre bankovníctvo zverejňuje najlepšie postupy identifikované počas posudzovania ročných pracovných programov.“ (13)Článok 30 sa mení takto: a) Názov článku sa nahrádza takto: „Preskúmania príslušných orgánov“ b) Odsek 1 sa nahrádza takto: „1. Orgán pre bankovníctvo pravidelne vykonáva preskúmania niektorých alebo všetkých činností príslušných orgánov s cieľom ďalej zvýšiť konzistentnosť výsledkov dohľadu. Orgán pre bankovníctvo na tento účel vypracúva metódy s cieľom umožniť objektívne posúdenie a porovnanie preskúmavaných príslušných orgánov. Pri uskutočňovaní preskúmaní sa zohľadňujú existujúce informácie a hodnotenia, ku ktorým sa už dospelo v súvislosti s dotknutým príslušným orgánom, vrátane všetkých informácií, ktoré boli orgánu pre bankovníctvo poskytnuté v súlade s článkom 35, a akýchkoľvek informácií od zainteresovaných strán.“ c) Vkladá sa tento odsek: 1a. Na účely tohto článku orgán pre bankovníctvo zriadi revízny výbor zložený výlučne zo zamestnancov orgánu pre bankovníctvo. Orgán pre bankovníctvo môže delegovať určité úlohy alebo rozhodnutia na revízny výbor. d) Odsek 2 sa mení takto: i) Úvodná veta sa nahrádza takto: „Preskúmanie zahŕňa posúdenie, ale neobmedzuje sa len naň:“ ii) Písmeno a) sa nahrádza takto:

„a) primeranosti zdrojov, stupňa nezávislosti a inštitucionálnych dojednaní príslušného orgánu s osobitným zreteľom na účinné uplatňovanie aktov Únie uvedených v článku 1 ods. 2 a schopnosti reagovať na vývoj na trhu;“ e) Odsek 3 sa nahrádza takto: „3. Orgán pre bankovníctvo vypracúva o výsledkoch preskú